**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Ιουνίου 2022, ημέρα Δευτέρα και ώρα 13.10΄, στην Αίθουσα **«Προέδρου Αθανασίου Κωνστ. Τσαλδάρη» (223),** του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών». (4η συνεδρίαση- β’ ανάγνωση)

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Δούνια Παναγιώτα, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Λοβέρδος Ανδρέας, Κατσώτης Χρήστος, Λαμπρούλης Γεώργιος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλησπέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών». (4η συνεδρίαση- β’ ανάγνωση)

Είμαστε στην 4η συνεδρίαση, έχουμε σήμερα τη δεύτερη ανάγνωση του σχεδίου νόμου και, πριν ξεκινήσουμε με τους Εισηγητές, ο Υφυπουργός Οικονομικών, ο κ. Βεσυρόπουλος θέλει να κάνει μια παρέμβαση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω το λόγο, για να κάνω μια σύντομη αναφορά σχετικά με διατάξεις με ισχυρό κοινωνικό πρόσημο που περιλαμβάνονται στην τροπολογία, που θα κατατεθεί από το Υπουργείο Οικονομικών.

Σε αυτή, προβλέπεται παράταση της ισχύος έως τις 31 Δεκεμβρίου 2022 του υπερμειωμένου συντελεστή ΦΠΑ 6% μιας σειράς αγαθών που αφορούν στη δημόσια υγεία. Πρόκειται για μάσκες προστασίας και γάντια, αντισηπτικά, διαλύματα για την απολύμανση χώρων, αντισηπτικά μαντηλάκια, καθώς και απολυμαντικά προϊόντα και άλλα είδη που χρησιμοποιούνται για αντισηπτικούς ή απολυμαντικούς σκοπούς.

Επιπρόσθετα, παρατείνεται μέχρι τις 31 Δεκεμβρίου του 2022 η υπαγωγή στον υπερμειωμένο συντελεστή ΦΠΑ 6% ορισμένων ιατρικών υλικών, αναγκαίων για τη διενέργεια αιμοκάθαρσης, όπως φίλτρα και γραμμές αιμοκάθαρσης και αιμοδιήθησης.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς σας ευχαριστούμε πολύ.

Περνάμε στον Εισηγητή της Πλειοψηφίας, τον κ. Γεώργιο Αμανατίδη.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Ευχαριστώ κύριε Πρόεδρε.

Εγώ θα συνεχίσω την παρουσίαση μου στο πλαίσιο της 4ης συνεδρίασης, από εκεί που σταμάτησα στην προηγούμενη. Είχα πει ότι στην προηγούμενη συνεδρίαση θα μιλούσα μέχρι το άρθρο 21, άρα θα μιλήσω επί της ουσίας και κατ΄ άρθρον πραγματικά του νομοσχεδίου και ό,τι άλλο χρειαστεί, θα το πούμε αύριο.

Ξεκινώντας, λοιπόν, από το άρθρο 22 να πω ότι το μέρος πέμπτον προβλέπει τροποποιήσεις διατάξεων του Οργανισμού του Νομικού Συμβουλίου του Κράτους. Στην ακρόαση των Φορέων είδαμε ότι οι εκπρόσωποι του Νομικού Συμβουλίου του Κράτους διατύπωσαν την άποψή τους λέγοντας ότι συμμετείχαν ενεργά και, μάλιστα, πολλές από τις προτάσεις- ίσως και όλες- προέκυψαν μέσα από μια συμμετοχική διαδικασία από κάτω προς τα πάνω, δηλαδή μέσα από τη χρήση των διατάξεων οι οποίες υπήρχαν και την ανάγκη να βελτιωθούν. Ειδικότερα, με το άρθρο 22 προβλέπεται ότι για κάθε μορφής αντιδικία, όπου η Ελληνική Δημοκρατία ή το Νομικό Πρόσωπο του Δημοσίου είναι ή θεωρείται διάδικο ή τρίτο μέρος, το Νομικό Συμβούλιο του Κράτους είναι αντίκλητός του για παραλαβή των δικογράφων, καθώς και των σχετικών εγγράφων και αποφάσεων των παραπάνω δικαστηρίων.

Με το άρθρο 23, προβλέπονται ζητήματα συγκρότησης του Νομικού Συμβουλίου του Κράτους ως συλλογικού οργάνου. Οι Νομικοί Σύμβουλοι, που υπηρετούν στην Κεντρική Υπηρεσία του Νομικού Συμβουλίου του Κράτους, προβλέπεται να συμμετέχουν και στις δύο συνθέσεις της τακτικής Ολομέλειας και εδώ, διευκρινίζεται ότι στην Ολομέλεια, πλήρη, τακτική ή διακοπών, προεδρεύει ο Πρόεδρος του Νομικού Συμβουλίου του Κράτους, ενώ σε περίπτωση απουσίας ή κωλύματός του, προβλέπεται ο αρχαιότερος κατά βαθμόν από τους λειτουργούς που παρίστανται. Επίσης, προβλέπεται με τη ρύθμιση ότι οι Νομικοί Σύμβουλοι που υπηρετούν στην Κεντρική Μονάδα του Ν.Σ.Κ. μπορούν να συμμετέχουν σε όλα τα Τμήματα.

Στο άρθρο 25, γίνεται αναφορά στα δικαστικά γραφεία του Νομικού Συμβουλίου του Κράτους. Προβλέπεται η δυνατότητα τοποθέτησης λειτουργού του Νομικού Συμβουλίου του Κράτους, ως προϊσταμένου σε δικαστικό γραφείο, που εδρεύει σε έδρα Περιφέρειας με βαθμό Νομικού Συμβούλου του Κράτους.

Με το άρθρο 26, αντιμετωπίζονται λειτουργικά και οικονομικά θέματα. Προβλέπεται ότι η γραμματεία των γραφείων του Νομικού Συμβουλίου του Κράτους που λειτουργεί σε Υπουργεία, σε Νομικά Πρόσωπα Δημοσίου Δικαίου, σε Ανεξάρτητες Αρχές και Ανώτατα Εκπαιδευτικά Ιδρύματα στελεχώνεται και από υπαλλήλους των αντίστοιχων φορέων των συγκεκριμένων κλάδων, προκειμένου να επιταχύνονται οι διαδικασίες.

Στο άρθρο 27, γίνεται αναφορά στα κωλύματα διορισμού. Προβλέπεται ότι τα κωλύματα δεν θα πρέπει να υπάρχουν, είτε κατά την πρόσκληση -κατά την προκήρυξη, ούτε κατά την ημέρα του διορισμού για λόγους μεγαλύτερης ασφάλειας.

Με το άρθρο 31 προστίθεται ένα εδάφιο, το οποίο στην ουσία τι κάνει; Ενισχύει τις ήδη υφιστάμενες προβλέψεις. Λέει, δηλαδή, ότι οι επτά ή οκτώ προβλέψεις που υπάρχουν ήδη για τις προαγωγές των λειτουργών του Ν.Σ.Κ., αυτές θα πρέπει να χαρακτηρίζονται τουλάχιστον πολύ καλές, προκειμένου να μπει κανείς στη διαδικασία της επιλογής.

Με το άρθρο 32, προβλέπεται μία ρύθμιση για τα πειθαρχικά όργανα. Προστίθεται, δηλαδή, στα πειθαρχικά όργανα ως δευτεροβάθμιο πειθαρχικό όργανο για τους παρέδρους και τους δικαστικούς πληρεξούσιους, η τακτική Ολομέλεια ή η Ολομέλεια διακοπών του Νομικού Συμβουλίου του Κράτους.

Στο άρθρο 33, γίνεται αναφορά στην άσκηση πειθαρχικής δίωξης. Προβλέπεται ότι ο Πρόεδρος του Νομικού Συμβουλίου του Κράτους μπορεί να εκκινήσει τη διαδικασία άσκησης πειθαρχικής αγωγής και για πειθαρχικό παράπτωμα, που τελείται από λειτουργό του Νομικού Συμβουλίου με παράλειψη.

Στο άρθρο 38 γίνεται μία ειδικότερη ρύθμιση για το έτος 2021 και για το που υποβάλλεται η Ετήσια Έκθεση και με ποια διαδικασία. Ειδικά, για το 2021, λέει ότι, θα πρέπει λόγω ολοκλήρωσης και του δικαστικού έτους, αντίστοιχα, θα πρέπει αυτή η Έκθεση να παραδοθεί και να παρουσιαστεί μέχρι τα τέλη του Οκτωβρίου.

Στο μέρος ΣΤ΄, προβλέπονται επείγουσες φορολογικές και τελωνειακές ρυθμίσεις. Ειδικότερα, προβλέπεται στο άρθρο 39 η παράταση ισχύος των μειωμένων συντελεστών Φ.Π.Α. του 13% σε διάφορες κατηγορίες. Ενδεικτικά, αναφέρω τα μη αλκοολούχα ποτά, τα αεριούχα νερά και γενικότερα, δηλαδή, όπως τα εισιτήρια κινηματογράφων και ζωολογικών κήπων και ούτω καθεξής και, ειδικότερα, σε τομείς-κλάδους οι οποίοι υπέστησαν σημαντική ζημιά λόγω του COVID-19 και ταυτόχρονα η χαμηλή αυτή διατήρηση των τιμών λόγω μειωμένου συντελεστή Φ.Π.Α. κάνει πιο ελκυστική τη χρήση αυτών των προϊόντων. Άρα, στηρίζουμε και κινητοποιούμε και την οικονομία με τον τρόπο αυτό.

Στο άρθρο 40, γίνονται ρυθμίσεις για τη φορολογία ακινήτων φυσικών προσώπων. Είναι το γνωστό θέμα της Απόφασης του Συμβουλίου της Επικρατείας 2333/2016, με βάση την οποία θα πρέπει να επιστραφούν κάποια ποσά από αυτά τα οποία ήδη κατέβαλαν και με τη ρύθμιση αυτή και με ένα δίκαιο τρόπο προβλέπονται ορισμένα πράγματα.

Με το άρθρο 41, προβλέπεται ότι απαλλάσσονται από το τέλος ταξινόμησης τα ασθενοφόρα και οι ειδικές κινητές μονάδες Νομικών Προσώπων Ιδιωτικού Δικαίου μη κερδοσκοπικού χαρακτήρα, υπό την προϋπόθεση ότι τα οχήματα αυτά παρέχουν υπηρεσίες αποκλειστικά για λογαριασμό του ΕΚΑΒ και, επομένως, εξυπηρετούν έτσι κι αλλιώς ανάγκες του Εθνικού Συστήματος Υγείας.

Στο έβδομο μέρος προβλέπονται διάφορες επείγουσες διατάξεις αρμοδιότητας του Υπουργείου Οικονομικών. Ειδικότερα, σαν μια τέτοια αναφέρω την παράταση καταβολής στο Δημόσιο του ποσοστού 5% επί των νοσηλίων από τις μονάδες χρόνιας αιμοκάθαρσης. Αυτό είναι σωστό, καθόσον γίνονται και πιο ελκυστικές, αλλά και γιατί οι συγκεκριμένες μονάδες παρέχουν υπηρεσίες χωρίς απαίτηση πληρωμής σε όσους ασθενούν από COVID-19.

Με το άρθρο 43, δίνονται νέες αρμοδιότητες -για να μην το αναλύσω και βλέποντας το χρόνο- στην Επιτροπή Δημοσιονομικού Ελέγχου, έτσι ώστε να προετοιμάζει και να διενεργεί τους ελέγχους, και το Ταμείο για τον Μετριασμό των Κινδύνων Ανεργίας σε Κατάσταση Έκτακτης Ανάγκης εξαιτίας της πανδημίας και, επίσης, για τη ρύθμιση των σχετικών οργανωτικών θεμάτων.

Να πούμε ότι η άσκηση αυτή της αρμοδιότητας της Ε.Δ.ΕΛ είναι συνέχεια αρμοδιότητας, που ήδη έχει στα συγχρηματοδοτούμενα προγράμματα. Άρα, έχει τη δομή, έχει το στελεχιακό δυναμικό και έχει την οργανωτική συγκρότηση, προκειμένου να επιτελέσει με τον καλύτερο δυνατό τρόπο και αυτήν την αρμοδιότητα.

Με το άρθρο 44, γίνεται μία ειδική ρύθμιση για τα δάνεια που χορηγούνται με πόρους του Ταμείου Ανάκαμψης και Ανθεκτικότητας. Πιο συγκεκριμένα, παρέχεται απαλλαγή των κάθε μορφής δανείων που χορηγούνται με πόρους του Ταμείου Ανάκαμψης και Ανθεκτικότητας από την εισφορά της παραγράφου 3 του άρθρου 1 του ν. 128/1975, όπως τροποποιήθηκε και ισχύει.

Η εξαίρεση των δανείων, όπως τα παραπάνω, συνάδει και με τη διαχρονική νομοθετική αντιμετώπιση αντίστοιχων περιπτώσεων που χορηγούνται από ενωσιακούς πόρους.

Έτσι, λοιπόν, επιδιώκουμε με τη ρύθμιση αυτή να παρέχουμε κίνητρα προς τις μικρές και πολύ μικρές επιχειρήσεις, για να πραγματοποιήσουν επενδύσεις με την αξιοποίηση, επομένως, των χαμηλών επιτοκίων και τα οποία θα δίνονται μέσω του Ταμείου Ανάκαμψης. Αυτό είναι ασφαλώς και μια απάντηση σε αυτούς που λένε ότι οι χρηματοδοτήσεις του Ταμείου Ανάκαμψης είναι μόνον για τους μεγάλους.

Το άρθρο 46 αποσαφηνίζει τον τρόπο με τον οποίον αποζημιώνεται αυτός που αναπληρώνει τον προϊστάμενο και έτσι το μισθολόγιο της ΑΑΔΕ εναρμονίζεται με το ενιαίο μισθολόγιο. Προβλέπει ότι την αποζημίωση αυτήν την παίρνει αυτός που αναπληροί τον προϊστάμενο, ο δε προϊστάμενος που απουσιάζει λαμβάνει ειδική αμοιβή ίση με του υψηλότερου βαθμού θέσης εργασίας υπαλλήλου που υφίσταται στην οργανική του μονάδα.

Το άρθρο 49 κάνει αναφορά στα ίδια κεφάλαια, όπου, επί της ουσίας, ενσωματώνεται κατά το ορθόν η Οδηγία 2015/2366, για να αποφεύγονται λάθη στον υπολογισμό των ιδίων κεφαλαίων των ιδρυμάτων πληρωμής.

Με το άρθρο 51, γίνονται ρυθμίσεις για τη λειτουργία του γραφείου Νομικού Συμβουλίου του Κράτους στην Ακαδημία Αθηνών, όπου, στην ουσία, προβλέπεται η στελέχωση του γραφείου της Ακαδημίας Αθηνών με λειτουργό που μπορεί να έχει το βαθμό του παρέδρου και με απασχόληση και διοικητικού υπαλλήλου της Ακαδημίας, έτσι ώστε να επιτελεί καλύτερα, αποδοτικότερα και γρηγορότερα το ρόλο του.

Στο άρθρο 52, γίνονται ρυθμίσεις για την εναλλακτική φορολόγηση εισοδήματος στην αλλοδαπή φυσικών προσώπων που μεταφέρουν την φορολογική τους κατοικία στην Ελλάδα. Τι προβλέπεται; Προβλέπεται η συνολική φορολογική αντιμετώπιση των εισοδημάτων αλλοδαπής προέλευσης των φυσικών προσώπων που υπάγονται στον Κώδικα και λοιπά ζητήματα που προέκυψαν κατά τα πρώτα έτη εφαρμογής της διάταξης. Αυτά όλα ρυθμίζονται και διευρύνεται, επιπλέον, η δυνατότητα καταβολής του οφειλόμενου κατ’ αποκοπή ποσού φόρου του άρθρου 5α του Κώδικα Φορολογίας Εισοδήματος για το φορολογικό έτος 2021.

Στο άρθρο 53, ασφαλώς είναι η πρόβλεψη για την ισχύ του νόμου.

Κλείνοντας, θέλω να πω ότι και με αυτά τα άρθρα, που έχουν ισχυρό θετικό κοινωνικό πρόσημο, βλέπει κανείς ότι, ακόμη και σε δύσκολες περιόδους και συνθήκες, η Κυβέρνηση είναι δίπλα στους πολίτες και ο κ. Υπουργός, νωρίτερα, μας παρουσίασε πολύ συνοπτικά άλλη μία τέτοια πρωτοβουλία. Είμαστε δίπλα τους και το δείχνουμε καθημερινά αυτό, με κάθε τρόπο και με κάθε μέσο.

 Έτσι, λοιπόν, υπάρχει μία συνέπεια. Αντιμετωπίζουμε τις δυσχέρειες, οι οποίες προέκυψαν από τις πολλαπλές εξωγενείς -και το τονίζουμε- κρίσεις. Προωθούμε διατάξεις στο πλαίσιο άσκησης κοινωνικής πολιτικής επ΄ ωφελεία των περισσότερων, των πολιτών που έχουν ανάγκη και με τον τρόπο αυτό ενισχύουμε την κοινωνική συνοχή, μειώνουμε τις ανισότητες στην κοινωνία και βοηθούμε, έτσι ώστε στο μερίδιο της ανάπτυξης και της μέριμνας της Πολιτείας να έχουν όλοι ισοδύναμα τις ίδιες ευκαιρίες και τις ίδιες δυνατότητες.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κ. Αμανατίδη.

Το λόγο έχει η Εισηγήτρια της Μειοψηφίας, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κ. Πρόεδρε.

Κύριε Υπουργέ, θα μου επιτρέψετε στην αρχή της τοποθέτησής μου να κάνω μια αναφορά, σε ό,τι συνέβη στην περιοχή μου. Δε θα μπορούσα να μην κάνω αναφορά σήμερα σε ό,τι συνέβη στην περιοχή μου, στο Δήμο Πιερέων και στη Δημοτική Ενότητα Πιερέων και Ορφανού από την τρομερή πρωτοφανή χαλαζόπτωση, η οποία είχε ως συνέπεια να καταστραφούν πάνω από 50.000 στρέμματα στις περιοχές αυτές. Μιλάμε για μια βιβλική καταστροφή. Εγώ ήμουν χθες εκεί. Επισκέφθηκα την περιοχή μαζί με εκπροσώπους των καλλιεργητών και, πραγματικά, δεν τίθεται θέμα μικροπολιτικής εκμετάλλευσης και σκοπιμοτήτων, παρόλο που θα κάνω μια αναφορά στις προεκλογικές σας υποσχέσεις. Υπήρχε, μάλιστα, και κυβερνητικός βουλευτής που έλεγε ότι «αν δε μπει αντιχαλαζική προστασία στην περιοχή αυτή, αν δεν επεκταθεί η αντιχαλαζική προστασία από αέρος, θα παραιτηθεί». Περιμένουμε να δούμε, αν θα υλοποιήσει την προεκλογική του δέσμευση.

Παρόλα αυτά, κ. Υπουργέ, σας παρακαλώ -και είναι αίτημα όλων όσων έπαθαν ζημιά από την χαλαζόπτωση και τους ισχυρούς ανέμους το προηγούμενο Σάββατο- μαζί με τους συναρμόδιους Υπουργούς να καθοδηγήσετε τις διαδικασίες, να το δείτε με πολύ μεγάλη προσοχή και άμεσα, έτσι ώστε οι συγκεκριμένοι καλλιεργητές των περιοχών αυτών να πάρουν άμεσα ενίσχυση, κι όχι με την τυπική τακτική διαδικασία, η οποία προβλέπεται από τον ΕΛΓΑ. Να γίνουν άμεσα οι εκτιμήσεις, για να πάρουν άμεσα ενίσχυση και, μάλιστα, να βρεθεί τρόπος και μέσα από το Υπουργείο σα να δοθεί και περαιτέρω ενίσχυση, πέραν των αποζημιώσεων του ΕΛΓΑ, διότι -καταλαβαίνετε ότι- αυτοί οι άνθρωποι το τελευταίο έτος έχουν πολύ αυξημένα έξοδα και οι τιμές της ενέργειας έχουν αυξηθεί κατακόρυφα και τα λιπάσματα και όλα τα έξοδα παραγωγής. Μέσα σε όλη αυτήν την εκτεταμένη ακρίβεια σε όλους τους τομείς ήρθε κι αυτή η, πραγματικά, βιβλική καταστροφή στην περιοχή μου.

Οι άνθρωποι είναι απελπισμένοι. Δε γνωρίζουν τι θα κάνουν και, πραγματικά, μου είπαν, να σας μεταφέρω ότι, αν μέσα στο επόμενο δίμηνο δεν αποζημιωθούν, θα παρατήσουν τα χωράφια τους και, φυσικά, θα παρατήσουν και την περιοχή, η οποία είναι μια ορεινή περιοχή της Περιφέρειας.

Χθες έγινε μια σύσκεψη. Σας έχουν σταλεί, φαντάζομαι και σε εσάς, αλλά και στους αρμόδιους Υπουργούς, επιστολές και θα ήθελα κι εγώ, μια που βρέθηκα σήμερα ενώπιόν σας, να σας επιστήσω την προσοχή. Πραγματικά, η καταστροφή είναι ολική. Δεν υπάρχουν περιθώρια ολιγωρίας, δεν υπάρχουν περιθώρια να δοθούν μειωμένες αποζημιώσεις. Έχουν καταστραφεί οι άνθρωποι ολοσχερώς.

 Τώρα, όσον αφορά το νομοσχέδιο, κ. Υπουργέ, βρισκόμαστε στην 4η συνεδρίαση και αναρωτιέμαι, πραγματικά, ποιος είναι σκοπός του να γίνονται αυτές οι συνεδριάσεις στις αρμόδιες επιτροπές. Αν όχι το να ανταλλάσσουμε απόψεις, να ανταλλάσσουμε προτάσεις, να σας κάνουμε ερωτήματα και να μας απαντάτε επί της ουσίας στα ερωτήματα, να ακούμε τους Φορείς, τα αιτήματά τους και να αποδεχόμαστε κάποια και να υιοθετούμε κάποια από τα σχόλια και τις παρατηρήσεις τους.

Ερχόμαστε, εδώ, για τέταρτη φορά, να πούμε πάλι τα ίδια. Κι εγώ θα επαναλάβω τα σημεία τα οποία επανέλαβα και στις προηγούμενες τρεις συνεδριάσεις της Επιτροπής και περιμένω, σήμερα, να πάρω απαντήσεις. Φυσικά, θα μιλήσω, πρώτα απ’ όλα, και αν έχω χρόνο, για τα υπόλοιπα, αλλιώς αύριο, για το Ναυπηγείο Σκαραμαγκά.

Κύριε Υπουργέ, είναι κοινώς αποδεκτό ότι πρόκειται για τη μεγαλύτερη ναυπηγική μονάδα της χώρας και θα ήταν εγκληματική πράξη, από πλευράς της κυβέρνησής σας, να μην διασφαλίσετε ότι θα συνεχίσει τη λειτουργία της ως ναυπηγείο, με την ίδια δραστηριότητα. Μου είπατε στην προηγούμενη συνεδρίαση της Επιτροπής ότι με αυτό το νομοσχέδιο, που φέρνετε, αυτό διασφαλίζεται, ότι αυτός είναι ο σκοπός, να λειτουργήσει ως ναυπηγείο. Και σας ρώτησα, τι θα γίνει με τους εργαζόμενους; Αφού o σκοπός είναι να λειτουργήσει ως ναυπηγείο, δηλαδή να έχει την ίδια δραστηριότητα. Δηλαδή, το αποτέλεσμα της ειδικής διαχείρισης είναι η συνέχιση της λειτουργίας κι όχι η εκποίηση των περιουσιακών στοιχείων. Γιατί δεν διασφαλίζετε, όπως προβλέπεται από το νόμο, ότι ταυτόχρονα με την μεταβίβαση της δραστηριότητας, στον κ. Προκοπίου, δεν θα μεταβιβαστούν και οι εργαζόμενοι;

Στο άρθρο 8, που κάνετε μια αναφορά σε υποχρέωση του φορέα υλοποίησης να δημιουργήσει συγκεκριμένο ελάχιστο αριθμό θέσεων εργασίας, ιδίως σε τομείς ανάπτυξης και καινοτομίας και, μάλιστα, τουλάχιστον για 5 έτη, δηλαδή βάζετε και χρονικό όριο, δεν μας δίνετε καμία απάντηση. Αντιθέτως, δημιουργείτε ακόμα μεγαλύτερα ερωτήματα. Τι λέτε, δηλαδή; Ότι όλοι οι εργαζόμενοι, που υπάρχουν ως τώρα, στα Ναυπηγεία Σκαραμαγκά θα απολυθούν, θα χάσουν τη θέση εργασίας τους και θα έχει ο φορέας υλοποίησης την υποχρέωση να δημιουργήσει ελάχιστο αριθμό θέσεων σε τομείς ανάπτυξης και καινοτομίας για 5 έτη. Από πού προκύπτει αυτό; Γιατί, για να λειτουργήσουν τα ναυπηγεία, έτσι όπως μας λέτε, κύριε Υπουργέ, θα πρέπει να υπάρχουν εργαζόμενοι, αλλιώς δε θα λειτουργήσουν, δεν μπορούν να έχουν την ίδια δραστηριότητα και αύριο.

Επομένως, ή το ένα δεν ισχύει ή το άλλο δεν ισχύει. Ή δεν διασφαλίζεται με το νομοσχέδιο σας ότι θα λειτουργήσουν τα ναυπηγεία όπως και χθες ή κάνετε κάτι, το οποίο είναι, παράνομο. Νομιμοποιείτε την παρανομία, νομιμοποιείτε το να μην ισχύσουν οι οδηγίες της Ευρωπαϊκής Ένωσης και οι νόμοι του εργατικού δικαίου και τα Προεδρικά Διατάγματα, στην περίπτωση μεταβίβασης της επιχείρησης, γιατί περί μεταβίβασης της επιχείρησης πρόκειται, κύριε Υπουργέ. Μεταβιβάζονται τα πάντα, σύμφωνα με αυτό που λέτε εσείς. Μεταβιβάζεται η δραστηριότητα, μεταβιβάζονται οι εγκαταστάσεις, μεταβιβάζονται οι πελάτες, μεταβιβάζονται ακόμα και οι υλικοτεχνικές υποδομές. Τα πάντα μεταβιβάζονται, εκτός από τους εργαζόμενους. Και το ότι πρόκειται για ειδική διαχείριση δεν δεσμεύει εσάς να νομοθετήσετε κάτι παράνομο, το οποίο θα καταπέσει σίγουρα στα δικαστήρια.

Μάλιστα, σε σχόλιο των εργαζομένων στη διαβούλευση στο οποίο ζητάνε στο συγκεκριμένο άρθρο να μπει και η υποχρέωση να προσλάβει το σύνολο των εργαζομένων με συμβάσεις εργασίας αορίστου χρόνου, το λέτε ξεκάθαρα. Λέτε το σχόλιο αξιολογείται, πλην, όμως, δεν συνδέεται με το αντικείμενο του υπό εξέταση νομοσχεδίου, το οποίο δεν περιλαμβάνει στο ρυθμιστικό του πεδίο ζητήματα σχετικά με την προηγούμενη επιχείρηση, η οποία δραστηριοποιείται στο χώρο. Ποια προηγούμενη επιχείρηση, κ. Υπουργέ; Ο φορέας αλλάζει, όπως θα άλλαζε και με μια πώληση, απλά τώρα υπάρχει ειδική διαχείριση και διαγωνισμός. Το αντικείμενο παραμένει το ίδιο. Η λειτουργία θα συνεχίζεται. Ποια προηγούμενη επιχείρηση; Γιατί θέλετε να καταστρατηγηθεί ο νόμος με τέτοιο ακραίο τρόπο μέσα από αυτό το νομοσχέδιο με την υπογραφή σας; Γιατί πετάτε τους εργαζόμενους αυτούς στο δρόμο;

Και τι είπε ο κ. Σταϊκούρας; Ότι τους πετάτε στον δρόμο, γιατί το επιβάλλει η Ευρωπαϊκή Ένωση. Ψέματα. Σας το είπα και την προηγούμενη φορά και το γνωρίζετε πάρα πολύ καλά, καλύτερα κι από εμένα. Το 2021, ο κύριος Αρβανίτης, κατέθεσε ερώτηση και η Κομισιόν σας διέψευσε. Είπε ότι ουδέποτε είχε τέτοια απαίτηση. Πουθενά, δεν προβλέπεται κάτι τέτοιο. Επομένως, μην επικαλείστε την Ευρωπαϊκή Ένωση. Μην επικαλείστε άλλα συμφέροντα. Το δικό σας συμφέρον και του επιχειρηματία, που θέλετε να ευνοήσετε με αυτό το νομοσχέδιο. Αυτά καλύπτετε, αυτά θέλετε να ικανοποιήσετε.

Περιμένουμε, κ. Υπουργέ, να ακούσετε τα αιτήματα των εργαζομένων, με τους οποίους εγώ συναντήθηκα πριν από λίγο μαζί με τους αρμόδιους τομεάρχες. Δεν μιλάμε για έναν, δύο και δέκα εργαζόμενους, που και πάλι θα είχαν τα ίδια δικαιώματα. Που κι ένας και δύο να ήταν, πάλι τα ίδια θα λέγαμε. Μιλάμε για 800 περίπου εργαζόμενους, 800 θέσεις εργασίας που θα χαθούν προς όφελος του επιχειρηματία.

Αυτήν τη στιγμή, δημιουργείτε τις προϋποθέσεις και το προηγούμενο να μεταβιβάζονται επιχειρήσεις με οποιονδήποτε τρόπο και να συνεχίζετε η λειτουργία τους. Γιατί αυτό είναι το κρίσιμο, η συνέχιση της λειτουργίας, κι όχι ο τρόπος της μεταβίβασης. Ακόμα και σε περίπτωση πτώχευσης, αν κατά τη διάρκεια των εργασιών της πτώχευσης συνεχίζεται η λειτουργία ή αν η πτώχευση οδηγήσει σε συνέχεια της λειτουργίας, κι όχι σε εκποίηση περιουσιακών στοιχείων, οι εργαζόμενοι μεταβιβάζονται. Αυτό λέει ο νόμος, αυτό λέει η ευρωπαϊκή νομοθεσία και αυτό είναι και το λογικό και το δίκαιο.

Οι εκπρόσωποι των εργαζομένων, λοιπόν, -με τους οποίους βρέθηκα- περιμένουν από εσάς να δώσετε αύριο μια λύση για τη ζωή τους. Θα μείνουν στο δρόμο. Και θα μείνουν στο δρόμο, κ. Υπουργέ, με αποκλειστική δική σας ευθύνη, με αποκλειστική ευθύνη της Ν.Δ., σήμερα. Σήμερα, είναι το κρίσιμο πολιτικό σημείο. Θα μείνουν στον δρόμο και, μάλιστα, χωρίς να έχουν τη δυνατότητα να λάβουν ούτε τις αποζημιώσεις απόλυσής τους, διότι από τα 25 εκατομμύρια, που είναι το τίμημα, δεν θα πάρουν τίποτα ή ένα ελάχιστο κομμάτι.

Υπάρχουν, επίσης, 250 εργαζόμενοι οι οποίοι έφυγαν με συνταξιοδότηση και, όπως προβλεπόταν στον Κανονισμό Εργασίας, που είχαν, θα έπαιρναν και αυτοί το 100% της αποζημίωσής τους. Κι αυτοί δεν θα λάβουν τίποτα.

Υπάρχουν θέματα με τον ΕΦΚΑ, που δεν κολλάει τα ένσημα, τα οποία πρέπει να κολλήσει σε εργαζομένους, για να βγουν στη σύνταξη, που κρίθηκαν με δικαστικές αποφάσεις.

Υπάρχουν θέματα με δεδουλευμένες αποδοχές ύψους 73 εκατομμυρίων. Δεδουλευμένες αποδοχές οι οποίες κρίθηκαν και οι εργαζόμενοι δικαιώθηκαν με δικαστικές αποφάσεις και έχει γίνει κατάσχεση εις χείρας του Ελληνικού Δημοσίου γι’ αυτά τα οφειλόμενα. Έχει γίνει κατάσχεση και το Ελληνικό Δημόσιο δεν έχει απαντήσει, αν θα πληρώσει τους εργαζόμενους.

Επομένως, τι κάνετε με αυτό το νομοσχέδιο; Δεν τους διασφαλίζετε τα δεδουλευμένα, δεν τους διασφαλίζετε ότι θα πάρουν τις αποζημιώσεις, όταν απολυθούν με τη δικιά σας υπογραφή, τι εξασφαλίζετε σε αυτούς τους εργαζόμενους και ποιοι θα είναι αυτοί οι εργαζόμενοι, που θα επιλέξει ο εργοδότης, το ελάχιστο αναγκαίο προσωπικό; Ποιο είναι το ελάχιστο αναγκαίο προσωπικό, για να λειτουργήσουν τα Ναυπηγεία, αν όχι το υπάρχον προσωπικό.

Εκτός αν αυτό που λέτε κι αυτό που διαβάζουμε στο νομοσχέδιο, ότι θα λειτουργήσουν ως ναυπηγεία και πάλι, δεν είναι αλήθεια. Γιατί, εδώ, βλέπουμε ότι δίνετε την άδεια να γίνουν κι άλλες χρήσεις. Γιατί, εδώ, βλέπουμε ότι δίνετε τα πάντα στον επενδυτή, ακόμα και τη δυνατότητα να απαλλοτριώνει ιδιωτική περιουσία υπέρ του.

Τι θα πείτε σε αυτούς τους 800 εργαζόμενους, κ. Υπουργέ, αύριο που θα χάσουν τις θέσεις τους, που δεν θα πάρουν τα δεδουλευμένα τους, που δεν θα πάρουν τις αποζημιώσεις τους; Θα πείτε ότι ήταν ένα έργο που δημιούργησε νέες θέσεις εργασίας; Αυτές είναι οι καλές και μόνιμες θέσεις εργασίας, που υποσχόσασταν; Δε νομίζω να είναι αυτές, κ. Υπουργέ, κι εμείς περιμένουμε. Περιμένουμε να δούμε, αν θα δώσετε «τη χαριστική βολή» σε αυτούς τους εργαζόμενους και αν θα βάλετε την υπογραφή σας κάτω από αυτό το νομοσχέδιο.

Σε κάθε περίπτωση, θα αναφερθώ και στην τροπολογία, που κατέθεσε ο ΣΥΡΙΖΑ, γι’ ακόμα μια φορά, για να κλείσω. Περιμένουμε, αν θέλετε να μας πείτε, αν σκοπεύετε να την κάνετε δεκτή ή όχι. Είναι η τροπολογία, για να σας υπενθυμίσω, με την οποία όλοι οι βουλευτές, οι Υπουργοί και οι Πρωθυπουργοί της χώρας θα υποχρεούνται, πέραν των δανείων τους, να υποβάλλουνε στη Βουλή και αποδεικτικά των ρυθμίσεων που έχουν γίνει για την αποπληρωμή των δανείων.

Εγώ, κ. Υπουργέ, έχω ένα δάνειο 15.000 και είμαι διατεθειμένη να σας φέρω και τη ρύθμιση που έγινε. Και όταν το ρύθμισα, δεν ήξερε καν η Τράπεζα ότι είμαι βουλευτής. Να δούμε πώς ρύθμισαν και όλοι οι βουλευτές, όλοι οι Υπουργοί και ο Πρωθυπουργός τα χρέη τους, με ποιον τρόπο. Με ποιον έκανε τη συνεννόηση, τι συνεννόηση είναι αυτή και πώς το πληρώνει.

Και αυτό δεν θέλω να το δω μόνο εγώ. Οφείλουμε να το κάνουμε, γιατί το έχουμε χρέος απέναντι στους πολίτες, που αυτήν τη στιγμή χάνουν τα σπίτια τους, που αυτήν τη στιγμή χάνουν τις περιουσίες τους για ένα κομμάτι ψωμί και οι Τράπεζες και τα Funds, στα οποία μεταφέρθηκαν τα κόκκινα δάνεια, τους απειλούν και τους εκβιάζουν καθημερινά. Ας δούμε, λοιπόν, αν υπάρχουν οφειλέτες και δανειολήπτες ειδικής μεταχείρισης και μετά, ας μας κρίνει ο ελληνικός λαός. Τα υπόλοιπα αύριο.

 Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστούμε κι εμείς, την κυρία Ελευθεριάδου.

Τον λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του** **Κινήματος Αλλαγής):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, στις τρεις συνεδριάσεις που προηγήθηκαν θέσαμε πολλά ερωτήματα προς τον αρμόδιο Υπουργό Οικονομικών και την Κυβέρνηση, γενικότερα. Ερωτήματα για τις, μέχρι σήμερα, κυβερνητικές πράξεις ή και παραλείψεις, αλλά, κυρίως, σε σχέση με τις κυβερνητικές προθέσεις σε ό,τι αφορά τις διατάξεις του παρόντος πολυνομοσχεδίου. Ταυτόχρονα, παραθέσαμε τις δικές μας προτάσεις, ως ΠΑΣΟΚ-Κίνημα Αλλαγής, οι οποίες φαίνεται να συμβαδίζουν και να ταυτίζονται σε αρκετά σημεία με θέσεις που εκφράστηκαν, εδώ, από Φορείς, όπως, για παράδειγμα, οι συνδικαλιστικές οργανώσεις των εργαζομένων στα Ναυπηγεία. Ωστόσο, τα ερωτήματα, που έχουμε θέσει από την αρχή της συζήτησης του νομοσχεδίου, παραμένουν στην πλειονότητά τους αναπάντητα και, γι’ αυτό μέχρι στιγμής, έχουμε επιφυλαχθεί για τη διατύπωση της τελικής μας θέσης απέναντι στο νομοσχέδιο. Θα ήθελα να παρατηρήσω, μόνο στον Υπουργό Οικονομικών, στον κύριο Σταϊκούρα, ότι τα πολιτικά ζητήματα που έθεσα στην αρχή της τοποθέτησής μου δεν ήταν άσχετα με το παρόν νομοσχέδιο. Άλλωστε, ο Πρωθυπουργός είπε ότι στη ζωή πρέπει να βλέπουμε τα πράγματα ολιστικά.

Το ίδιο ζήτησε κι ο κ. Σταϊκούρας, λέγοντας ότι δεν πρέπει να απομονώνουμε το ένα θέμα από το άλλο, όταν μιλάμε για τις οικονομικές παρεμβάσεις της Κυβέρνησης, αλλά να τα βλέπουμε συνολικά. Θέλω, λοιπόν, να του απαντήσω, ότι αυτό ακριβώς κάνουμε. Βλέπουμε τη μεγάλη εικόνα, μέσα στην οποία εξελίσσονται οι επιμέρους δράσεις της Κυβέρνησης και υπό το πρίσμα αυτό τις κρίνουμε. Και μια τέτοια περίπτωση είναι κι εκείνη, των Ναυπηγείων Σκαραμαγκά, όπου η Κυβέρνηση κάνει ακριβώς το αντίθετο. Εστιάζει αποκλειστικά στο μερικό, εισάγοντας νομοθετικές διευθετήσεις, που σχετίζονται μόνο με τη διευκόλυνση του επενδυτή, στις οποίες έχω αναφερθεί στις προηγούμενες συνεδριάσεις, θέτοντας ερωτήματα που δεν έχουμε λάβει απάντηση. Ψάχνει, μάλιστα, κανείς, να βρει πόση σοβαρότητα υπάρχει στις επιλογές της Κυβέρνησης, όταν, πρώτα, δρομολογεί σε χαμηλές τιμές την πώληση των περιουσιακών στοιχείων των Ναυπηγείων και, στη συνέχεια, θα έρθει να διαμορφώσει το ύψος της επένδυσης.

Από την άλλη πλευρά, η Κυβέρνηση δε θέλει να δει τη μεγάλη εικόνα, που περιλαμβάνει, τόσο την κρισιμότητα της σύνδεσης των Ναυπηγείων με το εξοπλιστικό πρόγραμμα της χώρας, όσο και τα ζητήματα εργασιακής προστασίας του μικρού αριθμού εργαζομένων που έχουν παραμείνει και οι οποίοι με τον ιδρώτα τους κρατάνε ζωντανά τα Ναυπηγεία του Σκαραμαγκά. Τις απαντήσεις για το μείζον θέμα της αποσύνδεσης των Ναυπηγείων από το εξοπλιστικό πρόγραμμα της χώρας δεν τις περιμένουμε, φυσικά, από τον κ. Σταϊκούρα, αλλά από τον Πρωθυπουργό. Εν όψει, μάλιστα, και της συνέχισης του εξοπλιστικού προγράμματος μέσω νέων συμφωνιών για φρεγάτες, όπως διαβάζουμε. Ο κύριος Μητσοτάκης θα πρέπει να μας απαντήσει γιατί στο ακριβοπληρωμένο εξοπλιστικό πρόγραμμα της χώρας δεν υπήρχε κανένα περιθώριο να δοθεί στα Ελληνικά Ναυπηγεία η δυνατότητα συμμετοχής στο κατασκευαστικό μέρος. Να απαντήσει, επίσης, για ποιο λόγο η Ελλάδα πράττει σήμερα, ακριβώς, το αντίθετο απ’ ότι εδώ και χρόνια πράττει η Τουρκία, στο πλαίσιο της δικής της στρατηγικής. Από τον κ. Σταϊκούρα περιμένουμε να πάρει θέση στα ερωτήματα και τα αιτήματα που έθεσαν οι εργαζόμενοι και τα οποία ως ΠΑΣΟΚ-Κίνημα Αλλαγής υιοθετούμε, όχι άκριτα για λόγους λαϊκισμού, αλλά επειδή είναι εύλογα και δίκαια. Μιλάμε για τη διασφάλιση ότι ο νέος επενδυτής θα προσλάβει όλους τους εργαζόμενους, που απασχολούνται σήμερα με συμβάσεις αορίστου χρόνου.

Δεύτερον, για την εφαρμογή μέτρων κοινωνικής εργασιακής προστασίας για τους εργαζόμενους που είναι κοντά στο στάδιο της συνταξιοδότησης.

Τρίτον, για τη διατήρηση της λειτουργίας των Ναυπηγείων για όλο το διάστημα, κατά το οποίο παραχωρείται στον φορέα υλοποίησης το δικαίωμα χρήσης του αιγιαλού και της παραλίας.

Τέταρτον, για την καταβολή των δεδουλευμένων με σεβασμό στη διαιτητική απόφαση του Διεθνούς Εμπορικού Επιμελητηρίου και στις δικαστικές αποφάσεις.

Κύριοι της Κυβέρνησης, δεν έχετε πάρει θέση! Είμαστε στην τέταρτη ημέρα σήμερα, στην τέταρτη συνεδρίαση της Επιτροπής, -που συζητάμε το νομοσχέδιο- και δεν έχετε πει μία λέξη τι σκοπεύει να κάνει η Κυβέρνηση με τους εργαζόμενους.

Πέραν από τους εργαζόμενους υπάρχουν, βέβαια, κι άλλα σοβαρά ζητήματα, όπως ένα περιβαλλοντικό ζήτημα, που έχει θέσει κι ο Δήμος Χαϊδαρίου, το οποίο είναι ότι με το άρθρο 3 προβλέπεται η χωροθέτηση στην έκταση των Ναυπηγείων Σκαραμαγκά και άλλων δραστηριοτήτων, πέραν από των ναυπηγικών, αλλά και άλλων διαφόρων χρήσεων υψηλής όχλησης, που είναι δίπλα στους οικισμούς του Δήμου Χαϊδαρίου. Αυτό σημαίνει ότι η έκταση των Ναυπηγείων δεν αντιμετωπίζεται ως μέρος του συνολικού γεωγραφικού περιβαλλοντικού, αλλά και κοινωνικού, οικονομικού, πλαισίου της περιοχής. Συνεχίζεται, έτσι, η αδικία απέναντι στους πολίτες της Δυτικής Αθήνας, όπου υπάρχει έλλειψη μεγάλων παρεμβάσεων αστικής ανάπλασης και, παράλληλα, το νομοσχέδιο έρχεται σε πλήρη αντίθεση με το ρυθμιστικό σχέδιο της Αθήνας, το οποίο θέτει ρητά ως στόχο τη μείωση των ανισοτήτων μεταξύ Δυτικής Αθήνας και των άλλων περιοχών του λεκανοπεδίου.

Ένα άλλο σοβαρό ζήτημα, το οποίο έχει θέσει αναλυτικά ο Πρόεδρος του Εμπορικού και Βιομηχανικού Επιμελητηρίου Πειραιώς, ο κ. Κορκίδης, είναι ότι δεν μπορεί να παρέχεται η δυνατότητα απαλλοτρίωσης ακινήτων ιδιωτών επενδυτών σε άλλους ιδιώτες επενδυτές. Πέραν από την αντισυνταγματικότητα μιας τέτοιας διάταξης, προκαλείται και επενδυτική ανασφάλεια, με απρόβλεπτες συνέπειες για το μέλλον.

Εκτός από τα ναυπηγεία, το δεύτερο μεγάλο θέμα του νομοσχεδίου είναι οι διατάξεις για το Καζίνο του Ελληνικού. Θα θυμίσω ότι η διαδικασία αδειοδότησης του θεσμοθετήθηκε από την προηγούμενη κυβέρνηση του ΣΥ.ΡΙΖ.Α., με το ν. 4446/2016, τον οποίο ως παράταξη είχαμε ψηφίσει. Τότε, είχαμε συμφωνήσει με τη συγκεκριμένη μεμονωμένη περίπτωση, αφού συνδέεται με μια μεγάλη επένδυση για τη χώρα, που περιλαμβάνει, βεβαίως, πολλά και διαφορετικά αντικείμενα και δραστηριότητες. Είχαμε, όμως, επισημάνει μέσω του Εισηγητή μας -και το επαναλαμβάνω και σήμερα- ότι διαφωνούμε με γενικότερα σχέδια καζινοποίησης της χώρας. Οι λόγοι είναι και κοινωνικοί και πολιτισμικοί και συμβολικοί. Το “brand name” της Ελλάδας είναι, άλλωστε, διαφορετικό από εκείνο του Monte Carlo ή άλλων καζινουπόλεων. Συνδυάζει τις τουριστικές υπηρεσίες με την πολιτισμική κληρονομιά και το περιβάλλον, κι όχι με τον τζόγο. Παράλληλα, στρατηγική επιλογή θα πρέπει να είναι να μην λειτουργεί ο τουρισμός ως μονοκαλλιέργεια, αλλά να συνδέεται με τους άλλους μεγάλους τομείς της οικονομίας, τον πρωτογενή τομέα και τη μεταποίηση, στο πλαίσιο ενός νέου παραγωγικού μοντέλου.

Έχουμε εκφράσει, βεβαίως, και τις ενστάσεις μας για θέματα που αφορούν την επένδυση στο Ελληνικό. Έχουμε θέσει ζητήματα σε σχέση με τη δημιουργία ποιοτικών θέσεων εργασίας και, μάλιστα, και ως Βουλευτής του Νότιου Τομέα, τα μηνύματα και από την αυτοδιοίκηση και από τους ίδιους τους πολίτες είναι ότι πρέπει να λάβουμε πολύ σοβαρά υπόψη μας τις θέσεις εργασίας και την εντοπιότητα και, βέβαια, πρέπει να δούμε τους περιβαλλοντικούς όρους του έργου.

Κύριοι της Κυβέρνησης, χρειάζονται περιβαλλοντικές μελέτες, για το πώς επηρεάζεται το μικροκλίμα της περιοχής από τους ουρανοξύστες και το καζίνο. Χρειάζεται συγκοινωνιακή μελέτη, όχι μόνο για την όδευση, αλλά και για τους χώρους στάθμευσης. Είναι αναγκαίο να υπάρξει τμήμα της παραλίας με ελεύθερη πρόσβαση για τους πολίτες, κυρίως στο Δήμο Αργυρούπολης-Ελληνικού.

Για τη Νέα Δημοκρατία και το Μαξίμου αυτά είναι ψιλά γράμματα, αφού δείχνουν να πιστεύουν ότι οι επενδύσεις πρέπει να γίνονται όπως-όπως. Για παράδειγμα, το Υπουργείο Οικονομικών, εδώ και δύο χρόνια, δεν έχει προχωρήσει τη διαδικασία, για να δοθούν τα παραχωρητήρια για τους δημόσιους χώρους, πρώτιστα στο Δήμο Αργυρούπολης-Ελληνικού, αλλά και στους Δήμους Αλίμου και Γλυφάδας. Εκεί, υπήρχαν κτήρια -μέσα στην επένδυση-, τα οποία έχουν παραχωρηθεί στην επένδυση και, σήμερα, περιμένουν από την Κυβέρνηση να δοθούν οι χώροι, για να μπορούν να χτίσουν σχολεία, χώρους πολιτισμού, αθλητισμού, τα οποία ακόμα καθυστερούν.

Έρχομαι στο τρίτο μεγάλο θέμα του πολυνομοσχεδίου για τις υβριδικές οντότητες και τη φορολογία τους, που δεν έπεται, όμως, σε σπουδαιότητα. Αφορά τις διατάξεις του Ενωσιακού Δικαίου, που ενσωματώνονται στο Ελληνικό Δίκαιο, με τις οποίες η Ευρωπαϊκή Ένωση έθεσε κανόνες για την αντιμετώπιση πρακτικών φοροαποφυγής και επιθετικού φορολογικού σχεδιασμού από πλευράς πολυεθνικών επιχειρήσεων και ομίλων.

Μιλάμε για την Οδηγία 952/2017, κι εδώ αρχίζουν τα παράξενα. Η Οδηγία αυτή ενσωματώθηκε στο Ελληνικό Δίκαιο το 2020 με το νόμο 4714. Πλην, όμως, ξεχάστηκε η παράγραφος 5 του άρθρου 1 της Οδηγίας και δεν ενσωματώθηκε ποτέ, αλλά έρχεται να ενσωματωθεί τώρα, δύο χρόνια μετά, με το παρόν νομοσχέδιο. Ζήτησα να μας εξηγήσει ο κ. Υπουργός τους λόγους, πώς είναι δυνατό να ξεχνιέται μια διάταξη, όταν ενσωματώνεται μια Οδηγία. Ζήτησα από τον κ. Υπουργό να μας πει, αν υπήρξαν επιχειρήσεις που επωφελήθηκαν από αυτό. Δεν έχει στοιχεία το Υπουργείο ή η ΑΑΔΕ;

Σε σχέση με τις ρυθμίσεις του άρθρου 52, αναμένουμε να δοθούν από τον κ. Υπουργό, με βάση τη δική του δέσμευση, τα στοιχεία για τα αποτελέσματα που είχε μέχρι σήμερα η εναλλακτική φορολόγηση εισοδήματος των φυσικών προσώπων που μεταφέρουν τη φορολογική τους κατοικία στην Ελλάδα. Είχε δεσμευθεί ότι μέχρι την Ολομέλεια θα το κάνει. Εμείς, πάντως, θεωρούμε ότι υπάρχουν ζητήματα ηθικής και αποτελεσματικότητας, που μας οδηγούν στην απόρριψη τέτοιων διατάξεων.

Ανάλογες απαντήσεις αναμένουμε ακόμα και για τα υπόλοιπα άρθρα του νομοσχεδίου, στα οποία αναφέρθηκα αναλυτικά στην προηγούμενη συνεδρίαση. Ελπίζω να μας διαφωτίσει περισσότερο ο κ. Υπουργός, ώστε να μπορέσουμε να διαμορφώσουμε την τελική μας στάση απέναντι στο νομοσχέδιο.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Δούνια Παναγιώτα, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Λοβέρδος Ανδρέας, Κατσώτης Χρήστος, Λαμπρούλης Γεώργιος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κ. Αντωνίου. Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ, κ. Πρόεδρε.

Τοποθετηθήκαμε, βέβαια, αναλυτικά και θα το κάνουμε κι αύριο, στην Ολομέλεια, για τα κύρια ζητήματα του νομοσχεδίου, όπως είναι το Καζίνο στο Ελληνικό και την παραχώρηση των Ναυπηγείων Σκαραμαγκά.

Είναι γνωστό ότι αυτούς που εξυπηρετούν οι ρυθμίσεις αυτές είναι οι επιχειρηματικοί όμιλοι και οι σχεδιασμοί τους για αξιοποίηση των χώρων με χρηματοδοτήσεις, κίνητρα, προνόμια και για κάθε είδους παρεκκλίσεις, προκειμένου να παραδοθούν, ως νόμιμες εκτάσεις, κτίσματα και άλλες χρήσεις, χωρίς εμπόδια. Η Κυβέρνηση αυτή, αλλά και η προηγούμενη στήριξαν αυτήν την παρασιτική δραστηριότητα του Καζίνου, όχι μόνο τώρα στο Ελληνικό, αλλά και πριν. Εννιά άδειες είχαν δοθεί.

Τα αποτελέσματα είναι γνωστά. Ποια ήταν τα αποτελέσματα αυτών των αδειών και αυτής της παρασιτικής δραστηριότητας; Οι εργαζόμενοι απλήρωτοι, έχουν απολυθεί αρκετοί, η κατάσταση είναι δύσκολη. Στον αγώνα είναι οι εργαζόμενοι στο Ρίο, για να μπορέσουν να ζήσουν οι οικογένειές τους. Οι ευθύνες είναι τεράστιες. Στην Κυβέρνηση αυτή και στις προηγούμενες, με όλη αυτή την πολιτική, που ακολούθησαν, και σε αυτόν τον τομέα.

Είναι γνωστό ότι η συναίνεση για το Ελληνικό -που εκφράζεται και σήμερα, όπως φαίνεται εδώ, αλλά και πριν, για την κύρωση της Σύμβασης-, δεν χωράει αποκλίσεις. Είναι αποτέλεσμα της δέσμευσης της συμφωνίας με τον λεγόμενο ΄΄επενδυτή΄΄.

Άρα, λοιπόν, όλοι συντάσσεστε πίσω από τον σχεδιασμό τους και για το Καζίνο, που άρχισε να διευθετείται από τον ΣΥΡΙΖΑ η άδεια και, σήμερα, η Κυβέρνηση έρχεται να νομιμοποιήσει όλες τις απαιτήσεις του επενδυτή, όπως εκφράζονται μέσα από την κύρωση της Σύμβασης, την οποία -βέβαια, εμείς, όπως είπαμε- θα καταψηφίσουμε.

Είπαμε και χθες ότι ο πληθυσμός της Αττικής θα υποστεί σοβαρές συνέπειες από αυτό που ονομάζετε Αθηναϊκή Ριβιέρα. Το Λας Βέγκας της Μεσογείου, όπως χαρακτηρίστηκε το έργο, με σύνολο στεγασμένων χώρων 169.250 τετραγωνικά μέτρα. Ουρανοξύστες που είναι από τη θάλασσα ίσα με την Ακρόπολη, 200 μέτρα.

Αλλάζει το μικροκλίμα της Αττικής και ανεβαίνει η θερμοκρασία. Είστε υποκριτές. Μιλάτε για το περιβάλλον κι εσείς οι ίδιοι, εδώ με τα σχέδια αυτά που, όχι μόνο εγκρίνετε, αλλά και κάθε παρέκκλιση θα τη νομιμοποιείτε, επιβάλλετε τέτοιους όρους, όπου το περιβάλλον, για παράδειγμα, στην Αττική θα είναι πολύ χειρότερο από ό,τι είναι σήμερα. Θα επιβαρυνθεί με όλον αυτόν τον όγκο -να το πω έτσι- των τσιμέντων, αλλά και το ύψος που θα έχουν όλα αυτά τα κτίσματα.

Κι εσείς, αλλά και η προηγούμενη Κυβέρνηση, ιδιαίτερα όλοι αυτοί που στηρίζουν αυτήν την επένδυση, μιλάτε για τη διάχυση του οφέλους αυτής της ανάπτυξης, που θα φέρει το καζίνο του Ελληνικού στην περιοχή, σε ευρύτερα τμήματα της κοινωνίας. Αυτό -που λέτε-είναι ένα παραμύθι. Πέστε μου, τι αποτέλεσμα θα έχει όλη αυτή η επένδυση στο Ελληνικό. Όλοι αυτοί, σήμερα, που είναι στην περιοχή, τα μικρομάγαζα, θα συνεχίσουν να υπάρχουν και μετά από αυτήν την επένδυση; Το κάναμε το ερώτημα και στον κ. Κροκίδη, όπως είπα και χθες. Δεν απάντησε και η σιωπή του είναι η επιβεβαίωση των όσων λέμε, ότι τα πράγματα θα αλλάξουν και για τους αυτοαπασχολούμενους στην περιοχή, πέρα, βέβαια, από τις συνέπειες που θα έχει συνολικά για το λαό αυτή η επένδυση.

Όλα αυτά για μια ανάπτυξη, που βάζει απέναντι τους πολλούς, για να κερδίσουν οι λίγοι, ο επιχειρηματικός όμιλος και οι όποιοι μέτοχοι είναι σε αυτόν. Αυτή είναι η επιλογή σας, ληστεύετε την πλειοψηφία του λαού, που αγκομαχά να τα βγάλει πέρα, μπουκώνετε τους επιχειρηματικούς ομίλους με μπόλικο χρήμα, με διάφορα χρηματοδοτικά εργαλεία και επιδεινώνετε όλους τους όρους ζωής των εργαζομένων και των λαϊκών οικογενειών, στο όνομα του φιλικού περιβάλλοντος, του φιλικού επενδυτικού περιβάλλοντος και τη λεγόμενη εμπιστοσύνη των αγορών. Έχουμε διαφωνήσει συνολικά ως Κ.Κ.Ε. με την επιλογή παραχώρησης του Ελληνικού στον επενδυτικό όμιλο και, βέβαια, διαφωνούμε ριζικά και με την κύρωση της Σύμβασης για το Καζίνο.

Όσον αφορά το δεύτερο θέμα, η Κυβέρνηση θέτει τίτλο ΄΄Θέσπιση Ολοκληρωμένου Πλαισίου για την Απόδοση Βιώσιμης Προοπτικής Ανάπτυξης και την εκ νέου λειτουργία των Ναυπηγείων Σκαραμαγκά΄΄. Και τι κάνει; Εντάσσει την επένδυση στις στρατηγικού χαρακτήρα επενδύσεις. Δηλαδή, θα απολαμβάνει ο κ. Προκοπίου και όσοι συμμετέχουν σ΄ αυτήν την επένδυση όλα τα ευεργετήματα από τους αναπτυξιακούς νόμους, από φορολογικά κίνητρα, επενδυτικά κίνητρα και άλλα προνόμια. Ταυτόχρονα, θα παραχωρηθεί το Ναυπηγείο, οι χερσαίες και οι λιμενικές εγκαταστάσεις σε ασαφή έκταση και μέγεθος. Το είπαμε και δεν μας απαντήσατε. Είναι ασαφής η έκταση και το μέγεθος αυτό. Επενδυτές που θα λειτουργούν κάτω από την ομπρέλα, βέβαια, των συμμάχων -το είπαμε και στη συνεδρίαση επί των άρθρων-, όπως αναφέρετε κι εσείς στην Αιτιολογική Έκθεση, άλλωστε δεν το κρύβετε.

 Δηλαδή, θα ενταχθεί συνολικά ο σχεδιασμός αυτής της επένδυσης, ώστε να υλοποιούνται οι στόχοι των συμμάχων, δηλαδή του ΝΑΤΟ, της Ευρωπαϊκής Ένωσης, των ΗΠΑ, στην περιοχή με το να είναι πιο αποτελεσματικές οι παρεμβάσεις, οι επεμβάσεις συνολικά και οι πόλεμοι που διεξάγονται στην περιοχή με τις συνέπειες που έχουν για τον λαό μας. Είναι γνωστό ότι οι υποδομές αυτές θα αξιοποιηθούν από τον έκτο στόλο. Θα υλοποιήσει, εδώ, αυτή η επένδυση τους ενεργειακούς σχεδιασμούς των Ηνωμένων Πολιτειών, όπως αναφέρονται και στο σχέδιο νόμου, του Ευρωατλαντικού άξονα, ιδιαίτερα με τη δημιουργία εγκαταστάσεων, επαναεροποίησης του υγροποιημένου φυσικού αερίου LNG. Με δημιουργία υποδομών για πράσινα Ναυπηγεία, όπως αναφέρει και το νομοσχέδιο. Δηλαδή, όλα στην πράσινη ανάπτυξη με πολύ ακριβό τίμημα για τον λαό μας.

Στα άρθρα, βέβαια, έχετε προβλέψει όλες τις νομικές ενέργειες που απαιτούνται, ώστε να περάσει η περιουσία του ελληνικού λαού στα χέρια του επενδυτή και αυτός, χωρίς κανένα κώλυμα, να προχωρήσει τις μετατροπές και παρεμβάσεις, για να κάνει κυριολεκτικά ό,τι θέλει στο χώρο. Ενώ, λοιπόν, επιμελώς ασχοληθήκατε, για να λύσετε κάθε απαίτηση και λεπτομέρεια για τον επενδυτή, οι 700 εργαζόμενοι του Ναυπηγείου είναι εκτός πεδίου για την Κυβέρνησή σας.

Αλλά, αλήθεια, τι είναι αυτό που βαραίνει σε αυτό που λέμε ΄΄στρατηγικής σημασίας επιχείρηση΄΄; Δεν είναι η τεχνογνωσία, που υπάρχει, χωρίς αυτή τι έχεις, δηλαδή; Χωρίς εργαζόμενους και χωρίς τεχνογνωσία. Εσείς την καταστρέφετε. Πετάτε κυριολεκτικά στον δρόμο τους εργαζόμενους, χωρίς ούτε τα στοιχειώδη, τους απολύετε όλους. Λέτε θα δημιουργηθούν θέσεις εργασίας με εργολαβίες, δηλαδή όλοι αυτοί οι εργαζόμενοι θα είναι σε κάποιους εργολάβους με μισθούς, βέβαια, πολύ κατώτερους από αυτούς που έχουν σήμερα και με εργασιακές σχέσεις μεσαιωνικές.

 Αυτό θα είναι το μέλλον των εργαζομένων, που έχουν πολλά χρόνια ακόμα, για να ολοκληρώσουν τον οικονομικό τους βίο. Αλήθεια, δεν είναι ντροπή αυτό το πράγμα, να τα δίνετε όλα στους επιχειρηματίες, να καταστρέφετε οικογένειες, να τους οδηγείτε στη δυστυχία. Δεν προβλέπετε ούτε τις αποζημιώσεις τους. Τι λέτε για αυτές; Θα δώσετε όλες αυτές τις οφειλές προς τους εργαζόμενους; Για τον ιδρώτα τους, τον κόπο τους, τόσα χρόνια.

 Αλλά, εμείς λέμε ότι, δυστυχώς, οι εργαζόμενοι έχουν μία πείρα για τα έργα και τις ημέρες όλων σας, το πώς σταθήκατε στα προβλήματα και τις αγωνίες τους και χρειάζεται, εδώ, να οξύνουν την αντιπαράθεση και τη σύγκρουση, να διεκδικήσουν αυτά που τους ανήκουν και πάνω απ’ όλα το δικαίωμα στην εργασία, που εσείς το στερείτε.

 Βέβαια, τα ναυπηγεία οδηγήθηκαν εδώ επειδή εσείς απαξιώσατε με την πολιτική σας τη ναυπηγική βιομηχανία και την φτάσατε, σήμερα, εδώ. Την απαξιώσατε, γιατί υλοποιήσατε συνολικά την πολιτική της Ευρωπαϊκής Ένωσης, η οποία είναι γνωστή ποια είναι, εναρμονιστήκατε με τις αποφάσεις και τις εντολές της και οδηγήσατε τη βιομηχανία σε πορεία διάλυσης με οδυνηρές συνέπειες, όχι μόνο σε βάρος των εργαζομένων, αλλά και των παραγωγικών δυνατοτήτων της χώρας.

 Είπαν οι εργαζόμενοι τι μπορούν να κάνουν τα ναυπηγεία; Μπορούν να κάνουν πολλά πράγματα. Κι, όμως, εσείς, εδώ, οδηγήσατε σε πορεία διάλυσης αυτές τις δυνατότητες των ναυπηγείων. Εφαρμόζατε, λοιπόν, στα ναυπηγεία όλες τις μορφές της διαχείρισης, ιδιώτης, Κράτος, Κράτος μαζί με ιδιώτη -οι συμπράξεις, που λέμε- ακόμα και συμμετοχή των εργαζομένων στο Δ.Σ. Βέβαια, εργαζόμενοι γνωστοί ποιοι ήτανε, οι Πρόεδροι που συμμετείχαν έχουν παρελθόν, έχουν και παρόν και είναι γνωστοί και ο ρόλος που έπαιξαν σαν Μέλη του Διοικητικού Συμβουλίου των εταιρειών στα Ναυπηγεία Σκαραμαγκά.

 Βέβαια, η θέση μας για τα ναυπηγεία είναι γνωστή, την έχουμε πει, θα την πούμε κι αύριο, στην Ολομέλεια. Εμείς λέμε ότι η μόνη εναλλακτική πρόταση είναι αυτή που έχουμε καταθέσει για έναν ενιαίο αποκλειστικά δημόσιο φορέα ναυπηγοεπισκευαστικής βιομηχανίας, που, βέβαια, θα εντάσσεται σε ένα κεντρικό πανεθνικό σχεδιασμό και θα είναι κάτω από άλλους όρους και μορφή οργάνωσης της οικονομίας, αλλά και της εξουσίας, γιατί φιλολαϊκή πολιτική και πολιτική υπέρ του λαού για τα ναυπηγεία δεν μπορεί να κάνει καμία κυβέρνηση που διαχειρίζεται τις ανάγκες όσων θέλουν να κερδίζουν με την βαθιά εκμετάλλευση των εργαζομένων.

 Ένα άλλο ζήτημα -που θα θέλαμε να τελειώσουμε, κύριε Πρόεδρε- είναι σε σχέση με τις ρυθμίσεις για το Νομικό Συμβούλιο του Κράτους.

Ως Κ.Κ.Ε. έχουμε τοποθετηθεί για τον ρόλο που θέλετε να προδώσετε και για τον πραγματικό ρόλο του Νομικού Συμβουλίου του Κράτους. Υπερτονίζετε τη σημασία του, ότι αυτό προασπίζει το δημόσιο συμφέρον. Αυτό λέτε όλοι σας. Εμείς λέμε ότι σ’ ένα αστικό κράτος, το οποίο έχει στον πυρήνα του τη διασφάλιση των κερδών των επιχειρηματικών ομίλων, την ανταγωνιστικότητα της οικονομίας και υπηρετεί τους κανόνες αυτής της ελεύθερης, κατ’ εσάς, αγοράς, αντικειμενικά, το δημόσιο συμφέρον καθορίζεται με βάση τους κανόνες που επιβάλλουν οι επιχειρηματικοί όμιλοι. Κι αυτό φαίνεται και στις ρυθμίσεις του σχεδίου νόμου. Το δημόσιο συμφέρον δεν έχει ουδέτερο χαρακτήρα. Έχει καθαρά ταξικό χαρακτήρα, δεν αφορά τη μεγάλη πλειοψηφία του λαού, αλλά την κυρίαρχη τάξη. Το Νομικό Συμβούλιο του Κράτους αξιοποιείται, για να προσδώσει χαρακτήρα νομιμότητας σε προκαθορισμένες αντιλαϊκές κατευθύνσεις και πολιτικές, όταν ακόμη και ο τρόπος με τον οποίο τίθενται τα ερωτήματα από την εκάστοτε Κυβέρνηση, καθορίζει στην πραγματικότητα και το περιεχόμενο των γνωμοδοτήσεων.

Να αναφέρουμε ένα παράδειγμα, για το μισθολογικό περιεχόμενο π.χ., για την υπηρεσιακή κατάσταση του προσωπικού, ότι αυτά υποχρεωτικά πρέπει να συνοδεύονται, όπως λέτε, από τις απόψεις της αρμόδιας υπηρεσίας του Υπουργείου Οικονομικών, του Γενικού Λογιστηρίου του Κράτους και τις απόψεις του Υπουργείου Εσωτερικών. Όλα αυτά δεν δίνουν την κατεύθυνση; Και μιλάτε για την ανεξαρτησία του φορέα στην ηγεσία του. Ο Πρόεδρος του Νομικού Συμβουλίου του Κράτους διορίζεται από την εκάστοτε Κυβέρνηση, με πολύ αυξημένα καθήκοντα. Πώς είναι δυνατό να μιλάτε για λειτουργική ανεξαρτησία του φορέα;

Βεβαίως, υπάρχουν μέσα ρυθμίσεις -εμείς λέμε συνολικά τον θεσμό, πως τον βλέπουμε-, που είναι τεχνικές ή βελτιώνουν κάποια ζητήματα, όσον αφορά τη λειτουργία του, που, όμως, δεν αποσκοπούν -σε αυτό που εμείς λέμε, δηλαδή- στη βελτίωση της θέσης του ίδιου του λαού μας.

Επίσης, όσον αφορά τις απαλλοτριώσεις, επιχειρούνται ορισμένες -περισσότερο- τεχνικές τροποποιήσεις, οι οποίες δεν αλλάζουν την ουσία του νόμου περί απαλλοτριώσεων. Η θέση του Κ.Κ.Ε. για τις απαλλοτριώσεις έχουν σαν κριτήριο το είδος και το σκοπό της κάθε απαλλοτρίωσης. Ξέρουμε ότι για όλα τα ζητήματα, ταχύτητα διαδικασιών, αποζημίωση κ.α., υπάρχουν δύο μέτρα και δύο σταθμά, ανάμεσα στις μεγάλες απαλλοτριώσεις για κάθε είδους επενδύσεις, όπως αυτή που αναφέρεται στο άρθρο 14 για τα Ναυπηγεία Σκαραμαγκά ή για τις εκτάσεις των μεγαλοϊδιοκτητών και στις απαλλοτριώσεις που αφορούν σε μικρές εκτάσεις των λαϊκών στρωμάτων. Οι μικροϊδιοκτήτες ταλαιπωρούνται με το δαιδαλώδες νομοθετικό πλαίσιο, τις δαπάνες που συχνά καλούνται να καλύψουν, όπως προσφυγές στα δικαστήρια, την παραπομπή από τη μία υπηρεσία στην άλλη και την υπέρμετρη γραφειοκρατία, που εύκολα ξεπερνούν τα μεγάλα οικονομικά συμφέροντα.

Με αυτά -κι άλλα θα μπορούσαμε να πούμε και για το θέμα των απαλλοτριώσεων- εμείς και σε αυτήν τη συνεδρίαση λέμε ότι πρέπει να αποσυρθεί αυτό το νομοσχέδιο και σε κάθε περίπτωση -λέμε- ότι, επειδή είστε αποφασισμένοι να το περάσετε, καθώς έχετε δεσμεύσεις απέναντι στους επιχειρηματίες, θα πρέπει να διασφαλιστούν οι θέσεις εργασίας και τα δικαιώματα των εργαζομένων των Ναυπηγείων Σκαραμαγκά.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Κατσώτη.

Το λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Συνεχίζοντας επί των άρθρων, μόνο στο τρίτο μέρος για τη σύμβαση του Σκαραμαγκά, είχαμε την εντύπωση πως είχε ολοκληρωθεί η διαδικασία ξεπουλήματος από το ΤΑΙΠΕΔ. Επίσης, πως έχει τελειώσει το θέμα με το Δήμο Χαϊδαρίου στο Σ.τ.Ε., χωρίς, όμως, να γνωρίζουμε, εάν έχει καταβληθεί το τίμημα.

Στην ανακοίνωση, πάντως, του πρώτου διαγωνισμού από τις 08/10/2020, που θα καταθέσουμε την πρώτη σελίδα της στα πρακτικά μαζί με ορισμένα άρθρα της, δεν αναφέρεται κάτι για προβλήματα αυθαιρέτων, τοπογραφικά κ.λπ., ενώ εξ όσων γνωρίζουμε, μια επιχείρηση πωλείται ως έχει και μετά ο επενδυτής κάνει τα σχέδια του. Εδώ, όμως, φαίνεται πως συνεχίζεται η κοροϊδία του «Ελληνικού», στο οποίο ο επενδυτής, πριν ακόμη πληρώσει την πρώτη δόση, υποχρέωσε την Κυβέρνηση να του εκπληρώσει κάθε μη συμβατική, θεμιτή ή αθέμιτη επιθυμία του.

Ο πρώτος διαγωνισμός, πάντως, είχε διενεργηθεί μόνο για τα Ναυπηγεία, χωρίς τη Δεξαμενή 5, που αποτελεί το διαμάντι τους και είχε παραχωρηθεί στην ΕΤΑΔ με τη γνωστή μέθοδο τεμαχισμού -ποιου άλλου- του κυρίου Χατζηδάκη.

Στο δεύτερο διαγωνισμό, που διενεργήθηκε στις 03/06/2021 -καταθέτοντας την ανακοίνωσή του στα πρακτικά- δεν υπάρχει κάποια αναφορά σε στρατηγικό σχέδιο. Ενώ, τελικά, συμπεριλήφθηκε η Δεξαμενή 5 και παραχωρήθηκαν μαζί.

Ως προς το σκοπό της σύμβασης, στο άρθρο 5 οι αναφορές είναι γενικόλογες. Αν και ασφαλώς συμφωνούμε στην ανάδειξη της χώρας σε κομβικό σημείο για τη ναυπήγηση πλοίων -όπως αναφέρει-, αφού τα Ναυπηγεία Σκαραμαγκά έχουν τη μεγαλύτερη δεξαμενή της Ανατολικής Μεσογείου. Καταθέτουμε, επίσης, έναν ανάλογο πίνακα συγκριτικό στα πρακτικά. Εάν, όμως, χρησιμοποιηθούν τα Ναυπηγεία για τη δημιουργία FSRU και MEGA YACHT, όπως ακούγεται, θα είναι απαράδεκτο.

Oπότε, η Κυβέρνηση θα πρέπει να εξασφαλίσει πως ο επενδυτής θα τα λειτουργήσει ως βιομηχανία. Διαφορετικά, κύριε Υπουργέ, θα έμοιαζε σαν να αγόραζε κανείς ένα πολυτελές αυτοκίνητο, για να κάνει τα ψώνια του από τη λαϊκή. Ενώ, για τον αγοραστή θα είχε τότε μόνο λογική, εάν το αγόραζε σε τιμή λαϊκής.

Οφείλουμε, εδώ, να σημειώσουμε πως στα Ναυπηγεία μπορούν να γίνουν πολλές άλλες βιομηχανικές εργασίες, όπως, για παράδειγμα, μηχανολογικά έργα ή βάσεις για υπεράκτια αιολικά, αφού πρόκειται για μία βαριά βιομηχανία, ενώ στο παρελθόν είχαν κατασκευάσει λεωφορεία και αυτοκινητάμαξες του ΟΣΕ. Άλλωστε, στη Νότια Κορέα οι μεγάλοι όμιλοι, π.χ. η DAEWOO και η SAMSUNG, ξεκίνησαν με Ναυπηγεία και, σήμερα, το 35% των παραγγελιών στα ναυπηγεία τους είναι πλοία LNG.

Με το άρθρο 6, υπάγονται τα Ναυπηγεία Σκαραμαγκά στο καθεστώς στρατηγικών επενδύσεων ειδικής μορφής, που αφορά νέες επενδύσεις. Οπότε, η ερώτηση μας είναι: Τι νέες επενδύσεις θα γίνουν; Τι νέες άδειες θα δοθούν και τι εγκρίσεις χρειάζονται;

Στην παράγραφο 2, αναφέρεται ότι η σχετική αίτηση υποβάλλεται απευθείας στη Γενική Γραμματεία Ιδιωτικών Επενδύσεων και ΣΔΙΤ. Σημαίνει, αλήθεια, πως θα πληρωθεί ο επενδυτής, αντί να πληρώσει μέσω ΣΔΙΤ, καθώς, επίσης, από το Ταμείο Ανάκαμψης; Δεν θα είναι, άλλωστε, η πρώτη φορά.

Στην παράγραφο 3, αναφέρεται το εξής: Στις διατάξεις του παρόντος είναι δυνατή η υπαγωγή και άλλων υφιστάμενων ναυπηγικών εγκαταστάσεων. Ποιων -αλήθεια- εγκαταστάσεων και για ποιο λόγο; Η αναφορά στις αμυντικές δαπάνες παραπέμπει στα Ναυπηγεία Ελευσίνας;

 Όπως είδαμε, η ONEX, που ενδιαφέρεται για την Ελευσίνα, είχε ένα ατυχές -εάν όχι παρελκυστικό- ενδιαφέρον για τα Ναυπηγεία Σκαραμαγκά με μια συμβολική προσφορά. Υπάρχει κάποια σύνδεση εδώ; Σε κάθε περίπτωση, και στα δύο ναυπηγεία -στη Σύρο, επίσης- υπάρχει σημαντική αμερικανική εμπλοκή, αφού η DYNAGAS του κυρίου Προκοπίου είναι εισηγμένη στο Χρηματιστήριο της Νέας Υόρκης, η ONEX έχει αμερικανική συμμετοχή –ποιος ξέρει ποια-, ενώ για τις αμυντικές δαπάνες ενδιαφέρονται οι Αμερικανοί. Για τα Ναυπηγεία Σκαραμαγκά, πάντως, ενδιαφέρονταν και οι Κινέζοι -όπως θα καταθέσουμε στα πρακτικά- καθώς, επίσης, και για αυτά της Ελευσίνας.

Οπότε, ενδεχομένως, να πρόκειται για ένα γεωπολιτικό παιχνίδι που ασφαλώς δεν μας ενδιαφέρει, εάν η Ελλάδα επωφελείται. Εάν, όμως, η μία πλευρά αναλαμβάνει εγκαταστάσεις και τις χρησιμοποιεί διαφορετικά ή τις αδρανοποιεί -εν προκειμένω η αμερικανική πλευρά- για να αποκλείσει την άλλη, τότε δεν είναι προς το συμφέρον της χώρας μας. Ελπίζουμε να μην κάνει ένα τέτοιο λάθος η Κυβέρνηση.

Στο άρθρο 7, η εξειδίκευση και η εφαρμογή του ολοκληρωμένου πλαισίου για την υλοποίηση του επενδυτικού σχεδίου αξιοποίησης, ανάπτυξης και λειτουργίας των Ναυπηγείων Σκαραμαγκά θα γίνει με Κοινή Υπουργική Απόφαση των Υπουργών Ανάπτυξης και Επενδύσεων, Οικονομικών, Εθνικής Άμυνας, Περιβάλλοντος και Ενέργειας, καθώς και Ναυτιλίας και Νησιωτικής Πολιτικής. Αν είναι δυνατόν. Προφανώς, σε αυτήν την Κοινή Υπουργική Απόφαση, θα υπάρχουν όλες οι σημαντικές λεπτομέρειες. Οπότε, είναι προσχηματική η σημερινή κοινοβουλευτική διαδικασία, με τις ουσιαστικές αποφάσεις να λαμβάνονται εξωκοινοβουλευτικά.

Εκτός αυτού, θα περιλαμβάνονται, στις συγκεκριμένες Κοινές Υπουργικές Αποφάσεις, πολύ σημαντικά θέματα, που πρέπει να είναι ήδη γνωστά στην Κυβέρνηση και οφείλει να μας τα κοινοποιήσει, όπως τα εξής:

Πρώτον, τα όρια της χερσαίας και της θαλάσσιας λιμενικής ζώνης. Δεύτερον, το χωρικό καθεστώς των ακινήτων, που εντάσσονται στα Ναυπηγεία Σκαραμαγκά, με τον καθορισμό ανά τομέα των επιτρεπόμενων χρήσεων γης.

Τρίτον, οι ειδικοί όροι και περιορισμοί δόμησης για την ανέγερση, επέκταση, μετατροπή, μετασκευή κτιρίων, καθώς, επίσης, οι περιβαλλοντικοί όροι. Εκτός αυτού, ορίζονται τα εξής:

Πρώτον, το ελάχιστο ύψος της επένδυσης, οι πηγές και οι καταρχήν φορείς χρηματοδότησης της νέας επένδυσης. Δεύτερον, το ύψος της επένδυσης, όπου προσμετράται υποχρεωτικά η αξία απόκτησης της έκτασης των ναυπηγείων, οπότε δεν είναι μόνο το τίμημα στη χρηματοδότηση. Τι άλλη επένδυση χρειάζεται να γίνει και τι ύψους; Τρίτον, η υποχρέωση του φορέα υλοποίησης της επένδυσης να δημιουργήσει συγκεκριμένο, ελάχιστο αριθμό θέσεων εργασίας. Σωστό, αλλά δεν θα διατηρηθούν όλες οι θέσεις εργασίας; Έχουμε λάβει, πάντως, επιστολή -όπως οι συνάδελφοι- από το σωματείο των εργαζομένων, το οποίο ζητάει να παραμείνουν όλοι με συμβάσεις αορίστου χρόνου, κάτι που στηρίζουμε, αφού, έτσι, θα διαφυλαχθεί η τεχνογνωσία. Στην περίπτωση, όμως, που θα αναγκαστούν να αποχωρήσουν κάποιοι θα πρέπει να δοθεί ολόκληρη αποζημίωση. Ενώ, εάν απολυθούν όλοι οι εργαζόμενοι, για να επαναπροσληφθούν, όπως στην περίπτωση της ΛΑΡΚΟ, οι αποζημιώσεις θα φτάσουν τα 200.000.000 ευρώ. Θα τα δώσει ο επενδυτής αυτά τα 200 εκατομμύρια ή θα τα αναλάβει το Δημόσιο; Με έναντι πληρωμές, πάντως, έτσι ώστε να εκβιάζεται η χώρα με αμυντικές δαπάνες, όπως αναφέρεται για την Ελευσίνα, δεν θα συμφωνούσαμε ποτέ.

Στο άρθρο 8, παρατίθενται περισσότερες εξειδικεύσεις του επενδυτικού σχεδίου, που θα δημιουργηθούν με Κοινή Υπουργική Απόφαση. Εδώ αναφέρονται τα εξής: Πρώτον, στην παράγραφο 1β, τυχόν απαιτούμενες προσχώσεις επί της θάλασσας και οι χρήσεις αυτών των αναγκαίων βυθοκορήσεων και οι εγκαταστάσεις που απαιτούνται να πραγματοποιηθούν επί του αιγιαλού και της παραλίας. Ποιος είναι, εδώ, ο λόγος; Επίσης, επανακαθορίζονται τα όρια του αιγιαλού και της παραλίας. Γιατί αλήθεια;

Στην παράγραφο 3, γράφονται τα εξής. Η απόφαση του παρόντος εκδίδεται κατά απόλυτη χρονική προτεραιότητα και πάντως μέσα σε διάστημα ενός έτους. Εν προκειμένω, φυσικά και δεν πρέπει να είναι δεσμευτικό για τη νέα κυβέρνηση μετά τις εκλογές. Στην παράγραφο 4, αναφέρεται το εξής. Παραχώρηση του αιγιαλού και της παραλίας και της αναγκαίας συνεχόμενης θαλάσσιας έκτασης και τον καθορισμό σχετικού ανταλλάγματος. Δεν περιλαμβάνεται στο τίμημα των ναυπηγείων, είναι εδώ κάτι καινούργιο; Εκτός αυτού, αναφέρεται, πως για τον υπολογισμό του ανταλλάγματος συνεκτιμάται η αξία των λιμενικών έργων, τα οποία παραμένουν στην ιδιοκτησία του Ελληνικού Δημοσίου, καθώς και συγκριτικά στοιχεία λαμβανομένης υπόψη της ανάγκης προώθησης της καινοτομίας και της ναυπηγίας της χώρας. Δηλαδή, τι συγκριτικά στοιχεία; Ποια λιμενικά έργα παραμένουν στο Δημόσιο;

Στην παράγραφο 2γ, τι σχέση έχει η κατασκευή data centers στις λοιπές συνοδευτικές δραστηριότητες; Εδώ, πρόκειται για μία μη σχετική δραστηριότητα. Θα υπενοικιάζει το χώρο ο επενδυτής σε άλλους;

Τέλος, θα πρέπει να μας προσκομιστεί το τοπογραφικό διάγραμμα που αναφέρεται στις παραγράφους 4γ και 4δ. Για παράδειγμα, το δα΄ περιλαμβάνει τα όρια του αιγιαλού και της παραλίας. Δεν μπορεί να νομοθετούμε εδώ, χωρίς να γνωρίζουμε και να καθοριστούν όλα αυτά αργότερα με Κοινή Υπουργική Απόφαση. Είναι απαράδεκτο.

Το άρθρο 9 αναφέρεται σε αυθαίρετα που, ενδεχομένως, υπάρχουν στα ναυπηγεία και υποβάλλονται σε καθεστώς τακτοποίησης. Ποια είναι αυτά τα αυθαίρετα; Δεν έχουμε δει κάτι στην ανακοίνωση του διαγωνισμού. Αναφέρεται, επιπλέον, ότι μπορούν να κατεδαφίζονται κατά παρέκκλιση -τονίζω κατά παρέκκλιση- από τις ισχύουσες διατάξεις. Ποιος είναι ο λόγος;

 Στην παράγραφο 3, υπάρχει η εξής πολύ ενδιαφέρουσα αναφορά. Προβλέπεται η παραγωγή ή αποθήκευση ηλεκτρικής ενέργειας από ανανεώσιμες πηγές ενέργειας, εναλλακτικά καύσιμα ή άλλες πηγές, τόσο στο χερσαίο, όσο και στο θαλάσσιο χώρο των ναυπηγείων. Δε δίνει, εδώ, την εντύπωση LNG και FSRU, ξεκάθαρα. Εν προκειμένω, η άδεια παρέχεται από την αποτυχημένη ΡΑΕ, από την οποία, σήμερα, αφαιρέθηκαν αρμοδιότητες, για να ξεπουληθεί η ΔΕΠΑ. Η οποία ΡΑΕ δε γνωρίζουμε πώς θα ενεργήσει, εάν πιεστεί από το ενεργειακό καρτέλ για λόγους ανταγωνισμού. Εάν, έστω, δε δοθεί η άδεια για περιβαλλοντικούς λόγους και ασφάλειας της ευρύτερης περιοχής του λιμανιού και της ναυπηγοεπισκευαστικής ζώνης, θα αποχωρήσει ο επενδυτής ή μήπως θα εκβιάσει να γίνει αποδεκτή, για να μην αποχωρήσει, όπως συνηθίζεται από όλους τα τελευταία χρόνια;

Στην παράγραφο 4, αναφέρεται ότι είναι δυνατή η επίσπευση διαδικασιών αναγκαστικής απαλλοτρίωσης υπέρ και με δαπάνες του φορέα υλοποίησης της επένδυσης. Τι απαλλοτριώσεις χρειάζονται; Δεν θα έπρεπε να αναφέρονται αναλυτικά;

Στο άρθρο 11, όπου αναφέρεται η σταδιακή ένταξη σε καθεστώς λειτουργίας τμημάτων της εγκατάστασης. Εάν γίνει τμηματικά, θα προηγηθούν τα υπάρχοντα ή τα νέα τμήματα; Τι θα συμβεί στο ενδιάμεσο χρονικό διάστημα με τους εργαζόμενους;

Κλείνοντας, με το άρθρο 13 στην παράγραφο 3, δεν καταλαβαίνουμε τι σημαίνει η φράση «η υφιστάμενη άδεια περιλαμβάνει μόνο την εναπομείνασα δυναμικότητα μετά την έκδοση της διαπιστωτικής πράξης, ήτοι της απόφασης του Περιφερειάρχη Αττικής για το Ναυπηγείο της ΕΝΑΕ;

Εδώ, οφείλει να μας δοθεί, τουλάχιστον, η εν λόγω απόφαση του Περιφερειάρχη Αττικής, αφού δεν υπάρχει στην Αιτιολογική Έκθεση, όπως έπρεπε να υπάρχει, κι εμείς την αναζητήσαμε, αλλά, δυστυχώς, δεν τη βρήκαμε. Αυτά που μας ενδιαφέρουν είναι τα εξής: Πρώτον, θα περιλαμβάνεται και η Δεξαμενή 5, που είχε παραχωρηθεί στην ΕΤΑΔ, σε λειτουργία; Δεύτερον, θα λειτουργήσουν άμεσα τα ναυπηγεία; Έχει πρόγραμμα έργων ο επενδυτής; Έχει καταβάλει το τίμημα, κι αν όχι, πότε θα το κάνει; Έχει προσκομιστεί εγγυητική;

Τέλος, κατανοούμε πως είναι πολλά τα ερωτήματα, που θέσαμε, αλλά αυτό οφείλει να είναι το νόημα των Επιτροπών, ενώ είναι εύλογο πως χωρίς απαντήσεις θα ήταν ανεύθυνο για οποιονδήποτε να ψηφίσουμε ένα τόσο σημαντικό νομοσχέδιο.

Προφανώς, κύριε Υπουργέ, δεν είναι της αρμοδιότητάς σας οι απαντήσεις σε όλα αυτά τα ερωτήματα. Άλλωστε, ήρθατε στη μέση της συνεδρίασης, ο προηγούμενος Υπουργός έφυγε ενδιάμεσα, εμείς ρωτάμε στο κενό. Ελπίζοντας, πάντως, να τα απαντήσει αύριο ο κ. Σταϊκούρας. Εκτός, εάν η συζήτηση πραγματικά είναι εντελώς προσχηματική και εμείς χάνουμε εδώ το χρόνο μας.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε κι εμείς, κύριε Βιλιάρδο.

Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε.

Βουλεύτριες, Βουλευτές, κύριε Υπουργέ, το μεγάλο ζήτημα για εμάς αυτήν τη στιγμή σε αυτό το νομοσχέδιο είναι αυτό που ήταν εν κρυπτώ μέχρι στιγμής. Δεν είναι ότι δίνετε στον κ. Προκοπίου, δωρεάν, τζάμπα, με 25 εκατομμύρια τα Ναυπηγεία Σκαραμαγκά μόνον. Του δίνετε την άδεια πέρα από ναυπηγικές δραστηριότητες ή δραστηριότητες που είναι υποστηρικτικές των ναυπηγείων, να χρησιμοποιεί τα ναυπηγεία για άλλες χρήσεις και, μάλιστα, υψηλής όχλησης. Στην ουσία, δηλαδή, μετατρέπετε λίγο τα ναυπηγεία σαν ένα οικόπεδο, σε μικρή απόσταση από το κέντρο της Αθήνας, όπου ο κ. Προκοπίου θα μπορεί να κάνει ό,τι θέλει, όποια δραστηριότητα υψηλής όχλησης, τελικά, θέλει. Αυτό είναι αδιανόητο, γιατί δεν μιλάμε για κάποιο σημείο του χώρου της Ελλάδας, της Αθήνας, μιλάμε για το πιο επιβαρυμένο μέρος της Αθήνας, τη Δυτική Αθήνα του ΧΥΤΑ Φυλής, όπου οι επιπτώσεις του ΧΥΤΑ κλιμακώνονται χρονιά με τη χρονιά. Εκεί, που ο κόσμος δεν μπορούσε να αναπνεύσει τα βράδια του καλοκαιριού, πλέον, δεν μπορεί να αναπνεύσει τα βράδια και το πρωί τον χειμώνα. Αυτό έγινε μέσα σε μιάμιση χρονιά. Τώρα, πέρα από την υφιστάμενη όχληση του Θριασίου, τι άλλο θα γίνει ιδιαίτερα υψηλής όχλησης στον Σκαραμαγκά;

Θα σας θυμίσω ότι αντίστοιχα σχέδια υπήρχαν και το 2008 στη Χαλυβουργική, με μονάδα παραγωγής ηλεκτρικής ενέργειας από φυσικό αέριο και διάφορα ακόμα. Έγινε ένα τεράστιο συλλαλητήριο που τα ακύρωσε όλα αυτά. Ξέρετε ποιος συμμετείχε; Ο κύριος Μητσοτάκης. Τώρα που οι πολίτες της Δυτικής Αθήνας θα κατέβουν στον δρόμο για αυτά που ετοιμάζετε στον Σκαραμαγκά, θα κατέβει ο κ. Μητσοτάκης; Κι ας μην κατέβει, από εκεί πέρα που είναι, γιατί εγκρίνει αυτά που ίδιος πολεμούσε θεωρητικά; Πόσο ακόμη υποκρισία;

 Και, βέβαια, δεν είναι μόνο η ακραία επιδείνωση της ποιότητας ζωής των κατοίκων της Δυτικής Αθήνας, που έχετε εδώ μέσα. Έχετε και την απόλυση των εργαζομένων. Και πάλι θα επανέλθω με τροπολογία, που εμείς θα καταθέσουμε -που είναι η ίδια που έχετε λάβει, έτσι κι αλλιώς όλοι από τους εργαζόμενους-. Δηλαδή, υποχρέωση του φορέα υλοποίησης της επένδυσης να προσλάβει το σύνολο των εργαζομένων, σήμερα, με συμβάσεις εργασίας αορίστου χρόνου στα Ναυπηγεία Σκαραμαγκά, να δημιουργήσει επιπλέον συγκεκριμένο ελάχιστο αριθμό θέσεων εργασίας, ιδίως σε τομείς ακμής και καινοτομίας, καθώς και την υποχρέωση διατήρησης των θέσεων αυτών για διάστημα τουλάχιστον πέντε ετών από την υλοποίηση της επένδυσης για την ανάδειξη και λειτουργία των ναυπηγείων. Είναι οι άνθρωποι αυτοί που τόσο καιρό στηρίζουν όλες τις εργασίες, τις υπαρξιακές εργασίες που κάνει, εκεί πέρα, το Πολεμικό Ναυτικό, παρόλο που τους χρωστάτε 200 και πλέον εκατομμύρια, τόσο από τα δεδουλευμένα, όσο και από αποζημιώσεις.

 Εμείς ως ΜέΡΑ25 θεωρούμε ότι τα Ναυπηγεία Σκαραμαγκά, τα Ελληνικά Ναυπηγεία Α.Ε., στην ουσία θα έπρεπε να είναι δημόσια. Θα έπρεπε να είναι δημόσια για έναν πάρα πολύ απλό λόγο. Κύριε Υπουργέ, δεν ξέρω αν τα σχόλια σας ήταν για το ΄΄δημόσια΄΄. Κοινή λογική θα έπρεπε να ήταν ανεξαρτήτως οποιασδήποτε ιδεολογίας, αν είναι οι ιδεολογίες που μας διαφοροποιούν. Κοινή λογική για ποιο λόγο; Γιατί τόσο καιρό το Πολεμικό Ναυτικό κάνει τζάμπα και έγκαιρα συντηρήσεις, εκσυγχρονισμούς, κατασκευές στα Ναυπηγεία Σκαραμαγκά. Η ιδιωτικοποίηση, που φέρνετε, θα οδηγήσει σε γιγάντιο κόστος το Πολεμικό Ναυτικό.

 Και, βέβαια, να θυμίσουμε ότι την ίδια στιγμή ναυπήγηση νέων φρεγατών, κορβέτων, εκσυγχρονισμός παλαιότερων φρεγατών κτλ., όλα αυτά που έκανε, προφανώς, θα κοστίζουν πολλαπλάσια τιμή, ενώ εσείς προχωράτε σε πανάκριβα εξοπλιστικά προγράμματα, με κριτήρια τα οποία δεν αφορούν -τις περισσότερες φορές- την άμυνα της χώρας. Αφορούν διάφορα γεωπολιτικά παιχνίδια, με προσωπικό πρόσημο για τον κύριο Μητσοτάκη. Και την ίδια στιγμή από αυτούς τους τεράστιους εξοπλισμούς, που κάνετε, τίποτε δεν πάει στα ελληνικά ναυπηγεία, τίποτα δεν πάει στην εκπαίδευση του εργατικού δυναμικού στην Ελλάδα, τίποτε δεν πάει στην παραγωγή. Για ποιο λόγο; Ο στόχος σας είναι να ενισχύσετε, μέσω της γεωπολιτικής πολιτικής σας, αλλά με προσωπικά προσχήματα, ξένες βιομηχανίες; Εδώ, πάλι, θα επισημάνω, κι όχι για κάποιο εθνικισμό ή γεωπολιτικές κόντρες, αλλά επειδή εσείς μας λέτε συνέχεια τα τεράστια προβλήματα που έχουμε με την Τουρκία, ότι η Τουρκία είναι σχεδόν αυτάρκης ως προς την ικανότητα του πολεμικού της ναυτικού σε κατασκευές, επισκευές κτλ.. Πείτε μας, λοιπόν, αν θεωρείτε ότι υπάρχει πρόβλημα με την Τουρκία, πώς το λύνετε με αυτήν τη σύμβαση του χώρου, όπου επισκευάζονται τόσο καιρό τα πλοία από το Πολεμικό Ναυτικό, πολύ συχνά και πολύ έγκαιρα. Πείτε μας, πως αυτό συνάδει στη δικιά σας πολιτική; Εμείς θεωρούμε ότι εργαλειοποιείτε τις κόντρες με την Τουρκία. Όμως, εδώ πέρα, αφού εσείς λέτε ότι δεν τις εργαλειοποιείτε, πείτε μας πώς συνάδει αυτό που κάνετε αυτήν τη στιγμή. Προφανώς, εξυπηρετεί άλλες στοχεύσεις.

 Πάμε λίγο τώρα στο καζίνο. Σ΄ αυτό το μεγάλο έγκλημα, που λέγεται μετατροπή του Μητροπολιτικού Πάρκου του Ελληνικού σε real estate, υπό τον κ. Λάτση κι όχι μόνο, και στο κομμάτι αυτό που αφορά το καζίνο. Έχουμε, εδώ πέρα, κάτι εντελώς ξεδιάντροπο, για ακόμη μια φορά, βέβαια. Έχετε δώσει σε τιμή που είναι ένα τέταρτο της πραγματικής αξίας, πραγματικά, την τελευταία ευκαιρία της Αθήνας να έχει ένα μεγάλο μητροπολιτικό πάρκο, που να ενώνει τον Υμηττό με τη θάλασσα στην πράξη.

Το έχετε δώσει στο ένα τέταρτο της αντικειμενικής, τώρα του αλλάζετε και το σχέδιο. Εκεί, που θα έκανε σπίτια, για να πουλάει, θα πουλάει οικόπεδα -θα χτίσει και κάποια σπίτια- θα αποτελέσει αυτή σας η ενέργεια -διακομματικά, έτσι, το έχετε στηρίξει με κάθε τρόπο- μια ταφόπλακα για την αγορά του «παράλιου μετώπου» της Αθήνας, στη Γλυφάδα, στο Ελληνικό, στην Αργυρούπολη και οπουδήποτε αλλού, στον Άλιμο. Όλα θέλετε να συγκεντρωθούν και να μαζευτούν στο Ελληνικό, ενώ, αντίθετα, ένα πάρκο μητροπολιτικό στο Ελληνικό θα αποτελούσε πόλο ανάπτυξης και έλξης για όλους τους γύρω Δήμους, γιατί, προφανώς, θα υπήρχαν κάποιοι χώροι εστίασης και αναψυχής, κάποια καφέ, κάποια εστιατόρια, εκεί πέρα, για να μπορεί να είναι βιώσιμο οικονομικά το μητροπολιτικό πάρκο. Όμως, η μεγάλη ωφέλεια θα ήταν για τους Δήμους, όπου θα περνούσε ο επισκέπτης του πάρκου θα πήγαινε στα μαγαζιά και θα τα χρησιμοποιούσε. Εκεί, θα ήταν η μεγάλη ανάδειξη και τα πολλαπλασιαστικά οφέλη.

Τώρα, προχωράτε με αυτήν τη σύμβαση το καζίνο. Σε ποιο πλαίσιο προχωράτε το καζίνο; Σε ένα πλαίσιο, όπου μόνο για το 2020 ο τζίρος από το on-line ήταν 11 δις, με αύξηση 40% σε σχέση με το 2019. Ο τζόγος αυτός είναι εθιστικός, δεν τελειώνει, καθώς τελειώνουν οι καραντίνες και να θυμίσουμε ότι κάθε τρίτη διαφήμιση στα ιδιωτικά κανάλια αποτελεί διαφήμιση on-line τζόγου. Είναι διακομματικά οι πολιτικές σας -ΣΥ.ΡΙΖ.Α., Νέας Δημοκρατίας-, όπου το καζίνο από την Πάρνηθα προσπαθείτε να το φέρετε στο Μαρούσι κι από την Πάρνηθα στο σπίτι του κάθε ανθρώπου, όταν διεθνώς οι πρακτικές για αυτές τις δραστηριότητες, όπου υπάρχουν κι είναι νόμιμες -εμείς θεωρούμε ότι δεν θα έπρεπε να υπάρχει πουθενά καζίνο-, αλλά όπου υπάρχουν στον κόσμο, τις βάζουν μακριά από την καθημερινότητα των ανθρώπων, ώστε να μην είναι ο εθισμός έξω από την πόρτα, να μην είναι αυτά τα δισεκατομμύρια -που η χώρα μας δεν έχει, τα νοικοκυριά δεν έχουν- και η πρόκληση γι’ αυτήν την αιμορραγία έξω από την πόρτα. Εσείς τα φέρνετε διαρκώς στο σπίτι των ανθρώπων και πάλι δεν έχω πάρει απάντηση από τον ΣΥ.ΡΙΖ.Α. -θα το ζητήσουμε και στην Ολομέλεια- ποια ήταν η λογική που νομοθέτησε τις άδειες, όχι μόνο του καζίνο να κατέβει από την Πάρνηθα στο Μαρούσι μέσα στον αστικό ιστό, αλλά και καζίνο στην Κρήτη, στην Σαντορίνη και τη Μύκονο;

Επίσης, θέλουμε να καταλάβουμε τι γίνεται και ποιος θα έχει το καζίνο στο Ελληνικό; Θυμίζουμε, εδώ πέρα, ότι ο διαγωνισμός οργανώθηκε από την κυβέρνηση ΣΥ.ΡΙΖ.Α., διεξήχθη επί Νέας Δημοκρατίας τον Οκτώβριο του 2019, υπήρχαν δύο διεκδικητές, η Inspire Athens, που είχε μέσα την MGE Hellinikon, την Mohegan και την ΤΕΡΝΑ και ο άλλος διεκδικητής ήταν ο όμιλος Hard-Rock. Ο όμιλος Hard-Rock αποκλείστηκε, γιατί δεν είχε τα εχέγγυα, δηλαδή δεν είχε εγγυητική επιστολή συμμετοχής -ήταν συντομότερη της ζητούμενης διάρκειας ισχύος- και δεν υπήρχε η επιστολή από αποδεκτά πιστωτικά ιδρύματα, που να επιβεβαιώνουν τη δυνατότητα του διαγωνιζόμενου να χρηματοδοτήσει με ίδια και δανεικά κεφάλαια την καταβολή του αρχικού τιμήματος για την ανάπτυξη των έργων της πρώτης φάσης κατά ποσοστό 100% και, τελικά, δόθηκε στην Mohegan-ΓΕΚ ΤΕΡΝΑ το καζίνο, για να βλέπουμε, στη συνέχεια, να αποχωρεί, με βάση δημοσιεύματα η Mohegan και να εμφανίζεται, τελικά, η Hard-Rock.

Σε μια πλήρη κατάσταση αδιαφάνειας, προσπαθούμε να καταλάβουμε τι συμβαίνει και γιατί προσπαθούμε να το καταλάβουμε; Δε μας ενδιαφέρει η κόντρα μεταξύ των εταιρειών. Μας ενδιαφέρει πώς κάποιος βγαίνει αφερέγγυος και ξαφνικά αποκτάει το καζίνο και πως όλοι αυτοί οι άνθρωποι θα διαχειρίζονται την εισβολή, μέσα στον αστικό ιστό, ενός καζίνο, δίπλα σε ένα μόνο mall, δίπλα στη συγκέντρωση όλων των δραστηριοτήτων της νοτίου τομέα Αθηνών, του παραλιακού μετώπου, για να τραβάτε τους ανθρώπους στο mall, να τραβάτε τους ανθρώπους στο καζίνο και τελικά να τους εγκλωβίζετε σε εθισμούς του τζόγου. Ένα μεγάλο πρότζεκτ τζόγου.

Εμείς, προφανώς, και καταψηφίζουμε.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, τον κύριο Αρσένη.

Το λόγο έχει η κυρία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι και κύριε Υπουργέ, σε σχέση με το νομοσχέδιο, θα ήθελα να αναφερθώ ειδικότερα στο ζήτημα των Ναυπηγείων Σκαραμαγκά.

Τι ακριβώς κάνει το νομοσχέδιο εδώ; Αφού κατακυρώθηκε το έργο σε ένα συγκεκριμένο επενδυτή, με συγκεκριμένους όρους, έρχεται τώρα η Κυβέρνηση, εκ των υστέρων στην πραγματικότητα και νομοθετεί ένα ιδιαίτερα ευνοϊκό πλαίσιο για τον επενδυτή. Στην πραγματικότητα, φαίνεται ότι νομοθετεί τους όρους, υπό τους οποίους ο επενδυτής θα ήθελε να δράσει στην περιοχή και στο συγκεκριμένο έργο.

Έχουμε, δηλαδή, μια αντίστροφη διαδικασία. Πρώτα, γίνεται ένας διαγωνισμός με ένα συγκεκριμένο πλαίσιο, με ένα συγκεκριμένο περιβάλλον, με συγκεκριμένους όρους και ένα συγκεκριμένο τίμημα κατακυρώνεται σε κάποιον και, εν συνεχεία, έρχεται ο επενδυτής διά της Κυβέρνησης να νομοθετήσει την πλήρη ελευθερία και την εξουσιοδότηση στο πρόσωπό του να δράσει, όπως νομίζει και όπως θέλει.

Όταν λέω ΄΄όπως νομίζει και όπως θέλει΄΄, αφορά κυρίως τις χρήσεις γης. Το τι μπορεί, δηλαδή, να κάνει σε εκείνη την περιοχή. Πράγματα τα οποία μεταβάλλουν το πεδίο αναφοράς, πράγματα τα οποία μεταβάλλουν το ίδιο το πλαίσιο αυτού του διαγωνισμού και καθίστανται πολύ πιο ευνοϊκά για τον ίδιο και μεταβάλλουν, άρα, και το τίμημα που κανονικά θα είχε το συγκεκριμένο έργο, εάν εξαρχής οι όροι ήταν αυτοί.

Κι ενώ, ουσιαστικά δημιουργείται ένα τόσο ευνοϊκό περιβάλλον για τον ίδιο τον επενδυτή, ενώ δίνονται όλα αυτά τα προνόμια στον καινούργιο ιδιοκτήτη, δεν υπάρχει καμία δέσμευση, κυρίως για τα εργασιακά, κυρίως για τους εργασιακούς όρους και είναι αυτό στο οποίο εμείς πρωτίστως θέλουμε να επιμείνουμε.

Τι συμβαίνει με τις θέσεις και τις σχέσεις εργασίας; Τα πράγματα παρουσιάζονται από την πλευρά της Κυβέρνησης, με έναν αντίστροφο τρόπο από ό,τι ισχύει στην πραγματικότητα. Ουσιαστικά, υπονόησε ο κ. Σταϊκούρας ότι το ενωσιακό πλαίσιο και το Ελληνικό Δίκαιο, προκειμένου να απαλλαγεί η εταιρεία από τα χρέη και προκειμένου να απαλλαγεί και το Δημόσιο από την υποχρέωση καταβολής αυτών των χρεών, που έχουν να κάνουν με παράνομες κρατικές ενισχύσεις του παρελθόντος, του παρελθόντος πολύ πριν της διακυβέρνησης του ΣΥΡΙΖΑ και θα ήθελα να το τονίσω κι αυτό, είναι αναγκαίο κακό να μη συνεχιστούν και οι θέσεις και οι σχέσεις εργασίας.

Το ακριβώς αντίθετο ισχύει. Δεν υπάρχει καμία σύνδεση των χρεών με τις θέσεις και τις σχέσεις εργασίας και θα εξηγήσω και το γιατί. Πρόκειται τα Ναυπηγεία Σκαραμαγκά να συνεχίσουν να λειτουργούν ως ναυπηγεία; Αυτό είναι το βασικό ερώτημα. Η οικονομική δραστηριότητα αυτή θα συνεχίσει να υπάρχει, παράλληλα, ενδεχομένως, και με άλλες δραστηριότητες, απ’ ότι φαίνεται από το νομοσχέδιο, που θα έχει τη δυνατότητα να αναπτύξει ο επενδυτής; Τη ναυπηγική δραστηριότητα θα τη διατηρήσει και θα τη συνεχίσει; Αυτό είναι το κρίσιμο.

Σαφή απάντηση δεν έχουμε λάβει. Η εικόνα, που έχουμε από τα κυβερνητικά στελέχη, είναι ότι αυτή η δραστηριότητα θα συνεχιστεί. Αλίμονο, λέμε εμείς, αν δε συνεχιστεί, διότι, όπως μας ενημέρωσαν και οι εργαζόμενοι, -πριν από λίγο που είχαμε συνάντηση μαζί τους- περίπου το 90% των έργων του Πολεμικού Ναυτικού, αυτήν τη στιγμή, της χώρας, διενεργείται από τα Ναυπηγεία Σκαραμαγκά. Το στρατιωτικό σκέλος, δηλαδή, -ας το πω έτσι- αν μη τι άλλο της δραστηριότητας των Ναυπηγείων Σκαραμαγκά, είναι εκ των ων ουκ άνευ ότι πρέπει να διατηρηθεί.

Άρα, τα Ναυπηγεία ως ναυπηγεία λογικά -και απαιτούμε να έχουμε και σαφή απάντηση ως προς αυτό, αλίμονο αν δεν υπάρχει αυτή η ελάχιστη διαβεβαίωση- θα συνεχίσουν να λειτουργούν με αυτήν τη δραστηριότητα.

Εφόσον συνεχίσουν να λειτουργούν ως ναυπηγεία ή και ως ναυπηγεία, τότε έχουμε συνέχιση της οικονομικής δραστηριότητας. Όταν έχουμε συνέχιση της οικονομικής δραστηριότητας, έχουμε κατά σαφή νομική διατύπωση σύμφωνα με την Οδηγία της Ευρωπαϊκής Ένωσης, την ελληνική νομοθεσία και πάγια νομολογία, μεταβίβαση της επιχείρησης. Η συνέχιση της οικονομικής δραστηριότητας σημαίνει μεταβίβαση της επιχείρησης. Μεταβίβαση της επιχείρησης σημαίνει υποχρέωση διατήρησης των θέσεων και των σχέσεων εργασίας, κι όχι απλά των ίδιων των θέσεων εργασίας, αλλά και των όρων εργασίας, όπως είχαν μέχρι σήμερα.

Κατά συνέπεια, δεν είναι απλώς πολιτικά θεμιτό, δεν είναι απλώς δίκαιο, δεν είναι απλώς εύλογο, το αίτημα για διατήρηση των θέσεων και των σχέσεων εργασίας, είναι υποχρεωτικό.

Είναι υποχρεωτικό εκ του νόμου ή όπως αλλιώς το έθεσε η Εισηγήτρια μας είναι παράνομο να νομοθετήσει αυτήν τη στιγμή η Κυβέρνηση ότι στην πραγματικότητα ο νέος επενδυτής δε δεσμεύεται για τη διατήρηση των θέσεων και των σχέσεων εργασίας. Είναι σα να νομοθετεί την ανομία, την παρανομία.

Επομένως, εμείς τι λέμε; Ότι, εδώ, θα πρέπει να υπάρχει σαφής διατύπωση, αφού -τέλος πάντων και δεν το λέω γιατί το νομιμοποιούμε- παραχωρείται αυτό το σύνολο των προνομίων στον επενδυτή, να υπάρχει η δέσμευση ότι θα διατηρηθούν οι θέσεις και οι σχέσεις εργασίας των νυν εργαζομένων.

Δεν είναι μικρό ζήτημα αυτό. Δε θα ήταν μικρό, βέβαια, ακόμη κι αν μιλούσαμε και για ένα ή δύο εργαζόμενους, αλλά μιλάμε για 800 θέσεις εργασίας, ανθρώπων οι οποίοι έχουν υψηλή κατάρτιση, τεχνογνωσία και δουλεύουν πάρα πολλά χρόνια στα ναυπηγεία.

Έτερο ζήτημα και συναφές ωστόσο, είναι και οι υποχρεώσεις για την καταβολή των δεδουλευμένων τους, οι υποχρεώσεις για την καταβολή των δεδουλευμένων τους και των αποζημιώσεών τους, τα οποία έχουν κριθεί από τα ελληνικά δικαστήρια ότι πρέπει να καταβληθούν.

Άρα, εδώ, χρειάζεται πολιτική βούληση να νομοθετηθούν αυτά τα ζητήματα, να διευθετηθούν για τους εργαζόμενους και για την αποπληρωμή αυτών που δικαιούνται, για τη ρύθμιση της αποπληρωμής αυτών που δικαιούνται, και για τη διατήρηση των θέσεων και των σχέσεων εργασίας, τη δέσμευση του νέου επενδυτή, ο οποίος θα απολαύσει όλων αυτών των νέων προνομίων, τουλάχιστον σε αυτό, τουλάχιστον στο εργασιακό πλαίσιο.

Εμείς αύριο θα καταθέσουμε από την πλευρά μας και εκ νέου τροπολογία, είχαμε καταθέσει και στο παρελθόν τροπολογία, προκειμένου να καταβληθούν τα δεδουλευμένα στους εργαζόμενους, τα οφειλόμενα, που θα περιλαμβάνει κι αυτήν τη ρύθμιση, την υποχρέωση, δηλαδή, του νέου αγοραστή, του κ. Προκοπίου, να διατηρήσει τις θέσεις και τις σχέσεις εργασίας, όπως επιτάσσει το ενωσιακό δίκαιο, η νομολογία και το ελληνικό δίκαιο. Είναι, ξαναλέω, υποχρέωση και νομική, όχι απλά πολιτικά δίκαιο αίτημα.

Πολύ σύντομα να αναφερθώ και σε ένα άλλο ζήτημα, δεύτερο ζήτημα. Καταθέσαμε από την πλευρά του ΣΥ.ΡΙΖ.Α. μια τροπολογία για το πόθεν έσχες των πολιτικών προσώπων. Είναι πυρηνικό στοιχείο της δημοκρατίας να υπάρχει διαφάνεια για την περιουσιακή και την οικονομική κατάσταση των πολιτικών και λοιπών θεσμικών παραγόντων.

Ποιο είναι το κρίσιμο και τι λέει αυτή η τροπολογία; Ότι θα πρέπει να είναι διαφανές όχι απλώς το τι δάνεια έχουν τα πολιτικά πρόσωπα, αλλά και το πως κι αν αυτά εξυπηρετούνται και τι ρυθμίσεις έχουν. Είναι προφανές ότι, αν ένα πολιτικό πρόσωπο έχει ένα δάνειο 500 χιλιάδων ευρώ τη μια χρονιά και την επόμενη χρονιά στο πόθεν έσχες παραμένει το ίδιο ποσό και τη μεθεπόμενη παραμένει το ίδιο ποσό και δεν υπάρχει κάποια διαδικασία σαφής εξυπηρέτησής του, τότε εκεί έχει γίνει κάποια χαριστική ρύθμιση. Αυτό πρέπει να είναι γνωστό στον ελληνικό λαό, είναι υποχρέωση μας, αφορά το σύνολο του πολιτικού κόσμου.

Προφανώς, υπάρχει ένα ειδικό θέμα με τη Νέα Δημοκρατία, η οποία έχει 380 εκατομμύρια δάνεια και κάθε χρόνο αυξάνονται. Προφανώς, υπάρχει ένα θέμα από τον Πρωθυπουργό, όποιος χρωστάει 1,3 εκατομμύρια σε τράπεζες, που μαζί με τους Υπουργούς χρωστούν 12,7 εκατομμύρια στις τράπεζες. Προφανώς, υπάρχει και ένα θέμα, όταν δε μπορούμε να δούμε, αν αυτά έχουν ρυθμιστεί, με ποιον τρόπο και πώς εξυπηρετούνται;

Προφανώς, τίθεται ζήτημα πολιτικής αυτονομίας των κεντρικών αυτών πολιτικών προσώπων. Εγώ λέω, όμως, και όλων των πολιτικών προσώπων, τα οποία έχουν δάνεια και δε μπορούμε να ξέρουμε αν και πως αυτά ρυθμίζονται και αν γίνονται χαριστικές ρυθμίσεις και πως εξυπηρετούνται.

Εάν, λοιπόν, δεν υπάρχει κανένα θέμα, εδώ, στη Βουλή, κανένα πρόβλημα και κανείς δεν έχει να κρύψει τίποτα και κανείς δεν έχει στα αλήθεια να φοβηθεί κάτι από αυτήν τη ρύθμιση, η οποία καταλαμβάνει το σύνολο του πολιτικού προσωπικού, θα πρέπει η Κυβέρνηση να ενσωματώσει την τροπολογία και περιμένουμε, αύριο τουλάχιστον, να το πράξει.

Τα υπόλοιπα θα τα συζητήσουμε κι αύριο στην Ολομέλεια.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος Της Επιτροπής):** Κι εμείς ευχαριστούμε.

Κυρίες και κύριοι συνάδελφοι, έχει ολοκληρωθεί η συζήτηση του σχεδίου νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Όπως προκύπτει από τις τοποθετήσεις των Εισηγητών και των Ειδικών Αγορητών:

η Νέα Δημοκρατία διά του Εισηγητή, κ. Αμανατίδη, ψηφίζει υπέρ,

ο ΣΥΡΙΖΑ διά της Εισηγήτριας, κυρίας Ελευθεριάδου, ψηφίζει κατά,

το Κίνημα Αλλαγής διά της Ειδικής Αγορήτριας κυρίας Αντωνίου, επιφυλάσσεται,

το ΚΚΕ διά του Ειδικού Αγορητή κ. Κατσώτη, ψηφίζει κατά

η Ελληνική Λύση διά του Ειδικού Αγορητή, κ. Βιλιάρδου, επιφυλάσσεται

και το ΜέΡΑ25 διά του Ειδικού Αγορητή, κ. Αρσένη, ψηφίζει κατά.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 52 γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό στο σύνολό του.

* Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Βολουδάκης Μανούσος – Κωνσταντίνος, Καραγκούνης Κωνσταντίνος, Κοντογεώργος Κωνσταντίνος, Παπαδημητρίου Χαράλαμπος (Μπάμπης), Πασχαλίδης Ιωάννης, Αχτσιόγλου Ευτυχία, Γκιόλας Ιωάννης, Ελευθεριάδου Σουλτάνα, Παπανάτσιου Αικατερίνη, Σπίρτζης Χρήστος, Αντωνίου Αντωνία (Τόνια), Κατσώτης Χρήστος, Βιλιάρδος Βασίλειος, Αρσένης Κρίτων – Ηλίας και Κουρουμπλής Παναγιώτης.

Τέλος και περί ώρα 14.50΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**